DI SISI NAJIB, HASAN MALEK NAMPAKNYA 'LEBIH MULIA' BERBANDING ISA
SAMAD…

Jika pagi tadi ramai yang terkejut dengan tidak tersenarainya nama Ketua Pengarah JASA, Ahli MT UMNO dan Ketua UMNO Bahagian Batu Pahat, Dr. Puad Zarkashi sebagai calon bagi pilihanraya 9 Mei ini, satu lagi “kejutan kecil”  berlaku di Negeri Sembilan petang ini apabila Isa Samad turut diketepikan sama.
Isa adalah Ahli Parlimen Jempol sebelum Parlimen dibubarkan 7 April lalu dan kini merupakan Pengerusi SPAD.
Sebelumnya beliau adalah Pengerusi Felda, bekas Menteri Wilayah Persekutuan dan pernah menjadi Menteri Besar Negeri Sembilan selama 22 tahun.
Dalam senarai calon BN yang diumumkan oleh Pengerusi BN Negeri Sembilan, Mohamad Hassan petang tadi, nama Isa tidak terdapat dapat senarai itu, meskipun sebelum ini beliau ada menyatakan, sebagai Ketua UMNO Bahagian Teluk Kemang (nama baru kini dikenali Port Dickson) nama bekas Menteri Besar itu turut dihantarnya kepada Najib Razak untuk dipertimbangkan sebagai calon.
Yang membuatkan ramai terkejut ialah kerana di sebalik nama Isa digugurkan sebagai calon, seorang lagi bekas menteri, Hasan Malek tetap dicalonkan semula untuk bertanding di kerusi Parlimen Kuala Pilah.
Hasan yang ketika menjadi Menteri Perdagangan Dalam Negeri, Koperasi dan Kepenggunaan pernah diselubungi dengan “isu ayam” sehingga menimbulkan kecaman ramai terhadapnya, kemudian digugurkan sebagai menteri pada 2015 dan kini merupakan duta ke Kemboja.
Jika Isa tidak terpilih mungkin kerana namanya masih tersangkut dalam penyiasatan SPRM yang belum selesai berhubung pembelian hotel Felda, apakah “isu ayam” yang melibatkan Hasan Malek sehingga digugurkan sebagai menteri dahulu, bukan merupakan suatu kekurangan dan beliau sepatutnya digugurkan sama sebagai calon?
Dalam hal ini, apa istimewanya Hasan Malek yang sudah digugurkan sebagai menteri dan dianggap pemimpin yang berprestasi rendah, tetapi tetap dicalonkan semula untuk bertanding di Kuala Pilah?
Apakah UMNO Kuala Pilah sudah ketandusan calon-calon muda dan berwibawa?
Apakah ini menandakan Hasan Malek “lebih mulia” dan “istimewa” di sisi Najib berbanding Isa?
Dengan tercalonnya semula Hasan Malek itu, bermakna dua bekas menteri yang pernah digugurkan Najib sebelum ini, telah dipilih semula sebagai calon pada pilihanraya 9 Mei ini  apabila semalam Zulhasnan Rafique turut diumumkan sebagai calon bagi Parlimen Setiawangsa menggantikan Ahmad Fauzi Zahari.
Zulhasnan juga adalah Duta Besar Malaysia ke Amerika Syarikat.
Berkait dengan Isa, sebelum ini desas-desus menyatakan, kalau pun beliau tidak terpilih lagi sebagai calon, anaknya, Najib Isa yang merupakan Ketua Pemuda UMNO Bahagian Teluk Kemang (Port Dickson) serta Exco Pemuda UMNO Malaysia, berkemungkinan akan dipilih untuk bertanding di mana-mana kerusi DUN dalam kawasan tersebut.
Dalam kawasan Port Dickson, terdapat dua kerusi untuk UMNO iaitu Bagan Pinang dan Linggi.
Malangnya, dalam pengumuman oleh Mohamad Hassan petang tadi, kedua-dua anak beranak itu terus tidak tersenarai.
Apakah dengan gugur Isa dan tidak tersenarai nama anaknya, ini merupakan suatu pengakhiran karier bagi kedua-dua anak beranak itu dalam politik UMNO Port Dickson?
Adakah ini juga menandakan kedudukan Isa sebagai Pengerusi SPAD turut tidak selamat lagi selepas ini?
(ShahbudinHusin 23/04/2018)

0

0

votes
Article Rating
Kongsikan artikel ini


PENGAMPU NOMBOR SATU KECUNDANG JUA AKHIRNYA…..

Siapa yang tidak kenal dengan Dr. Puad Zarkashi, terutama sejak beliau kalah pada pilihanraya 2013 dan kemudian dilantik sebagai Ketua Pengarah JASA.

 Meskipun JASA adalah sebuah agensi kerajaan yang berperanan menerangkan hal-hal berkaitan dasar kerajaan kepada rakyat, tetapi Dr. Puad seolah-oleh menjadikan JASA alat propaganda untuk mempertahankan tubuh badan Najib Razak, Rosmah Mansor dan menyerang Tun Mahathir Mohamad semata-mata.

 Apa yang tidak dipuji, dilambung dan diampunya Najib dan Rosmah dan apa juga yang tidak dikeji serta dihinanya Tun Mahathir Mohamad.

 Lantaran itu, Dr. Puad lantas dilabelkan oleh banyak pihak sebagai pengampu dan pembodek nombor satu kepada Najib dan Rosmah, satu kedudukan yang beliau sebenarnya berkongsi dengan Salleh Said Keruak.

 Cuma, Salleh merupakan pengampu nombor satu yang berjawatan menteri, manakala Dr. Puad pula pengampu nombor satu yang hanya sekadar menjadi Ahli MT,, selain sebagai Ketua Pengarah JASA yang barangkali hanya diberikan atas dasar kasihan berikutan beliau kalah pilihanraya 2013 dan hilang jawatan timbalan menteri pendidikan.

 Sejak semalam telah tersebar satu surat yang kononnya ditulis oleh Dr. Puad yang menyatakan beliau akan meletakkan jawatan sebagai Ketua Pengarah JASA serta akan bertanding sebagai calon Bebas dalam pilihanraya pada 9 Mei nanti.

 Keputusan beliau itu digambarkan kerana tidak berpuas hati sebab tidak terpilih sebagai calon dalam pilihanraya kali ini.

 Sebaliknya UMNO dan BN dikhabarkan telah memilih Ketua Wanita Batu Pahat, Haliza Abdullah sebagai calon BN bagi kerusi Parlimen Batu Pahat di mana Dr. Puad adalah ketua bahagian itu.

 Tidak dipastikan sama ada surat itu benar atau palsu, tetapi oleh kerana sekarang sudah sah nama Dr. Puad digugurkan sebagai calon dan digantikan dengan Haliza, nampaknya surat yang telah tersebar luas itu seolah-olah adalah benar.

 Berikut adalah surat tersebut:-

 Rakan-rakan yang dihormati,

 Saya akan memohon peletakan jawatan saya sebagai KP JASA pada 26.4.2018. Saya akan bertanding sebagai calon bebas untuk P150 Batu Pahat dan N24 DUN Senggarang.

 Saya akan berperang melawan sistem yang rosak dalam UMNO dalam memilih calon untuk PRU14. Pada hari Jumaat saya menerima panggilan dari Datuk Azwan Ibu Pejabat untuk menghadiri mesyuarat khas di Bilik Melaka PWTC (21.4.18).

 Tetapi pada keesokan harinya saya menerima panggilan lain dari beliau meminta saya supaya tidak hadir. Kemudian hanya saya tahu bahawa Ketua Wanita saya ada di PWTC.

 Saya memenangi kedua-dua pilihan raya MT dengan peluh dan air mata. Saya menentang politik wang namun saya menang kerana ahli mempercayai saya.

 Saya mengalami dua kali pengalaman buruk ketika saya tidak dinominasikan pada tahun 1999 dan 2004 hanya kerana fitnah dalam parti. Tetapi saya tetap meletakkan dan menegakkan “UMNO Perjuangan”. Tetapi bukan untuk kali ketiga. Cukup cukup.

 Saya tidak akan bertolak ansur dengan sistem yang rosak ini. Saya suka seperti sampah kerana tiada siapa yang berunding dengan saya evendoor Saya MT yang dipilih.

 Saya tidak boleh percaya Ketua Wanita saya yang dikelilingi oleh isu peribadi kontroversial menjadi pilihan terbaik parti. Semua kerja keras, sasaran mikro, dan operasi taktikal telah diabaikan.

 Saya tidak menentang “UMNO Perjuangan”. Saya tidak menentang bos besar. Saya telah mempertahankan parti dan bos besar sepenuh hati. Tetapi kali ini, saya menentang sistem yang rosak. Saya akan berjuang sehingga jatuh terakhir.

 Saya akan meninggalkan kumpulan NCC ini.

 Begitulah isi surat yang telah tersebar luas dan menjadi percakapan ramai sejak semalam lagi.

 Susulan surat yang tersebar itu dan namanya sah digugurkan, Dr. Puad dikhabarkan akan mengadakan sidang akhbarnya hari ini. Sama-sama kita tunggu apa butir ceritanya nanti.

 Tetapi, bagamanakah pengampu nombor satu boleh diketepikan begitu saja oleh Najib?

 Apakah Najib tidak terbuai dan terlena dengan bodek dan ampunya selama ini?

 Ataukah bodek dan ampu beliau sebenarnya tidak sebaik apa yang dilakukan oleh Salleh Said Keruak?

 Namun, sedih juga rasanya apabila pengampu dan pembodek nombor satu diperlakukan sebegini rupa oleh Najib.
Apakah Najib tidak kasihan dengan begitu banyak air liuhnya yang tumpah dalam mengampu dan membodek selama ini?

 Adakah pembodek dan pengampu yang lain – yang nombor dua, nombor tiga dan  tidak bernombor – dapat apa yang mereka hajati dalam pilihanraya kali ini atau ramai juga yang senasib dengan Dr. Puad ini?
(ShahbudinHusin 23/04/2018)

0

0

votes
Article Rating
Kongsikan artikel ini


SUDAHLAH TAK CERDIK, CUBA MENIPU PULAK TU!!!

 Setelah sebelum ini menjanjikan pemberian BR1M bernilai RM2,500 jika beliau menjadi Perdana Menteri, Naib Presiden Pas yang juga Timbalan Menteri Besar Kelantan, Mohd Amar Nik Abdullah kini tampil lagi dengan janji barunya yang lebih sensasi.

 Kali ini beliau menjanjikan akan memberi cuti selama dua tahun kepada ibu-ibu yang bersalin dan melahirkan anak.

 Tetapi, sama sepertimana janjinya sebelum ini, janji terbaru ini juga, kata Mohd Amar hanya akan ditunaikan jika beliau dapat menjadi Perdana Menteri.

 Ada sesiapa mahu percaya dengan janji Mohd Amar ini?

 Sebenarnya inilah cara Pas menipu, memperdaya serta mengkhayalkan para penyokong dan orangrama dengan janji-janji palsu yang seolah-olah mampu dilaksanakan.

 Sudah tentu Mohd Amar berani membuat janji itu kerana beliau tahu dirinya tak mungkin dapat jadi Perdana Menteri.

 Beliau sebenarnya sedar bukan saja Pas tidak mungkin dapat mentadbir negara ini dan memenangi pilihanraya akan datang, malah jika ditakdirkan berjaya mendapat kuasa sekali pun, sudah tentu yang akan menjadi Perdana Menteri ialah Presiden Pas atau Timbalan Presiden Pas.
Mohd Amar hanyalah Naib Presiden Pas bersama dua lagi pemegang jawatan yang sama iaitu Idris Ahmad dan Iskandar Abdul Samad.

 Maka, disebabkan sedar kedudukannya yang jauh daripada jangkauan kerusi Perdana Menteri itu, lalu beranilah berjanji bulan bintang kepada orangramai.

 Hakikatnya, beliau hanya mahu menipu dan memperdaya rakyat sahaja.

 Jika benar ikhlas, kenapa dengan kedudukannya sebagai Timbalan Menteri Besar Kelantan sekarang dan sudah hampir 30 tahun Pas mentadbir Kelantan, Mohd Amar tidak berani berjanji apa-apa kepada rakyat negeri tersebut?

 Lagi pun selama ini Mohd Amar hanya bertanding di peringkat DUN dan tidak dipastikan sama ada beliau akan beralih ke peringkat Parlimen dalam pilihanraya 9 Mei ini.

 Makanya, untuk Mohd Amar bermimpi melangkah ke kerusi Perdana Menteri, tidur selama tiga hari tiga malam pun belum tentu mimpi itu akan menjelma dalam hidupnya.

 Hakikatnya, segala janji Mohd Amar selama ini, baik berkaitan BR1M sebanyak RM2,500 ataupun cuti 2 tahun untuk wanita yang melahirkan anak, tidak lebih hanyalah tipu daya dan untuk memperdaya semata-mata.

 Dalam waktu yang sama, janji cuti 2 tahun, tetapi sebenarnya hanya dibayar gaji selama tiga bulan itu juga merupakan suatu bentuk tipu daya kepada orangramai.

 Siapakah yang sanggup bercuti selama 2 tahun dengan 21 bulan selebihnya tanpa dibayar gaji?

 Akhirnya, sudah tentu ibu-ibu yang bersalin hanya akan memilih bercuti selama tiga bulan atau 90 hari saja, satu tempoh yang sudah pun diamalkan di kebanyakan sektor sekarang ini.

 Tidakkah ini bermakna janji Mohd Amar kali ini suatu penipuan sekali lagi?

 Selain itu, memberi cuti selama dua tahun itu juga  menggambarkan ketidakcerdikan Mohd Amar dalam melontarkan ideanya sebagai seorang pemimpin.

 Cuba bayangkan, andaikata ada yang sedia menerima tawaran itu dan mereka melahirkan anak setiap dua tahun, tidakkah ini akan menyebabkan seseorang itu akan bercuti selama 10 tahun berturut-turut jika mempunyai anak seramai 5 orang.

 Bukankah ini merupakan pembaziran dari segi tenaga kerja dan kemahiran, lebih-lebih lagi jika wanita itu berkelulusan tinggi?

 Bagaimanakah Mohd Amar mahu menampung kelompongan dan kekurangan tenaga kerja tersebut sekiranya di sesebuah jabatan ramai ada wanita yang bersalin dalam tempoh masa yang hampir sama?

 Tidakkah mengarut saja idea beliau itu?

 Melontarkan idea pun nampak mengarut, maka mengundi Pas pun sama juga mengarutnya.
(ShahbudinHusin 24/04/2018)

0

0

votes
Article Rating
Kongsikan artikel ini


TINDAKAN KHALED, ZAMBRY TANDING DUA KERUSI BAYANGAN JOHOR, PERAK BAKAL
MILIK PAKATAN HARAPAN

Dalam UMNO, bukanlah suatu kelaziman bagi mana-mana pemimpinnya bertanding dua kerusi – satu Parlimen dan satu DUN – secara serentak.
Ini kerana UMNO dan BN merupakan parti yang besar dan ramai yang berebut-rebut mahu menjadi calon.
Selain itu, UMNO dan BN juga sudah lama menjadi kerajaan, maka pembahagian untuk bertanding itu perlu dilakukan secara lebih menyeluruh agar lebih ramai berpeluang menjadi wakil rakyat.
Hanya di Sabah dan Sarawak menjadi kebiasaan ada sesetengah pemimpinnya turut merupakan ADUN dan Ahli Parlimen di waktu yang sama.
Di Semenanjung, pada pilihanraya 2013 lalu, Mustapha Mohamad pernah diamanahkan bertanding dua kerusi secara serentak di Kelantan dalam usaha UMNO dan BN mahu merampas negeri tersebut daripada Pas.
Mustapha yang sudah pun memegang jawatan menteri di peringkat Pusat, cuba dipertaruhkan kerana UMNO dan BN Kelantan tidak mempunyai calon yang berwibawa yang untuk diketengahkan sebagai Menteri Besar.
Kali ini, Mustapha sekali lagi dipertaruhkan untuk bertanding di dua kerusi – Parlimen Jeli dan DUN Air Lanas – sebagai cubaan seterusnya untuk merampas Kelantan setelah hampir 30 tahun UMNO dan BN kehilangan kuasa di negeri tersebut.
Dalam konteks ini, oleh kerana BN masih merupakan pembangkang di Kelantan, cubaan bertanding dua kerusi itu tentu saja boleh difahami di mana sekiranya gagal menawan negeri itu, Mustapha akan terus dikekalkan sebagai menteri di peringkat Pusat.
Di kalangan pembangkang, bagaimanapun bertanding dua kerusi itu bukanlah sesuatu yang luar biasa kerana tokoh yang popular dalam sesebuah parti itu amat diperlukan untuk ditonjolkan bagi mencipta lebih kemenangan di banyak kawasan.
Dalam sesetengah keadaan, ia berlaku kerana tidak ramai yang sedia menjadi calon serta tidak yakin terhadap kemenangan.
Itulah yang menjadikan Lim Guan Eng dan Azmin Ali misalnya bertanding dua kerusi pada pilihanraya 2008  dan kini kedua-duanya terus kekal dengan pegangan dua kerusi tersebut.
Guan Eng kekal bertanding di Parlimen Bagan dan DUN Air Putih, manakala Azmin di Parlimen Gombak dan DUN Bukit Antarabangsa.
Untuk pilihanraya 9 Mei depan ini, beberapa lagi pemimpin PKR dan DAP turut diketengahkan untuk bertanding dua kerusi, antaranya Johari Abdul di Kedah,  Saifuddin Nasution di Kedah dan Pulau Pinang, Shamsul Iskandar Mohd Akin di Melaka dan Nga Kor Ming di Perak.
Pemimpin Bersatu seperti Muhyiddin Yassin dan Mukhriz Mahathir juga bertanding dua kerusi dalam pilihanraya kali ini.
Misinya tetap sama iaitu perlunya tokoh yang popular diletakkan bagi memungkinkan kemenangan, selain mungkin untuk memberi peluang kepada mereka untuk memilih sama ada berkhidmat di peringkat pusat atau pun negeri.
Tetapi, kenapakah Khaled Nordin dan Zambry Abdul Kadir yang sudah menjadi Menteri Besar Johor dan Perak turut memilih bertanding dua kerusi dalam pilihanraya kali ini?
Untuk pilihanraya kali ini, selain bertanding mengekalkan kerusi DUN Permas yang dipegangnya sejak 2013 lalu, Khaled akan turut bertanding kerusi Parlimen Pasir Gudang yang pernah diwakilinya ketika menjadi menteri sebelum ini.
Begitu juga dengan Zambry, di samping mengekalkan kerusi DUN Pangkor yang dipegangnya, beliau juga akan turut bertanding bagi kerusi Parlimen Lumut, satu cubaan kali pertamanya.
Oleh kerana dalam senarai calon peringkat DUN di Johor dan Perak yang sudah diumumkan tidak terlihat pemimpin lain yang berwibawa serta berkemampuan untuk diketengahkan sebagai Menteri Besar, tindakan Khaled dan Zambry turut bertanding di kerusi Parlimen pada waktu yang sama tidak lain adalah gambaran ketidakyakinan mereka mampu mempertahankan kedua-dua negeri tersebut.
Tidak dinafikan, dalam gelombang perubahan yang kian meningkat sekarang ini, Johor dan Perak adalah dua negeri yang diramalkan banyak pihak akan jatuh ke tangan Pakatan Harapan.
Jika Khaled dan Zambry benar-benar yakin mampu mempertahankan Johor dan Perak daripada gelombang itu, untuk apa mereka bertanding di Parlimen?
Bukankah lebih baik kekal bertanding di DUN dan terus menjadi Menteri Besar saja?
Jika mereka mahu dibawa ke Pusat pula, cukuplah mereka bertanding di Parlimen saja dan kerusi DUN itu lebih wajar diserahkan kepada calon lain yang tentunya ramai sedia mengisinya.
Dalam waktu yang sama, apakah dengan bertanding di dua kerusi itu yang dilihat sebagai persiapan untuk beralih jawatan ke peringkat Pusat sekiranya Johor dan Perak jatuh ke tangan Pakatan Harapan, Khaled dan Zambry benar-benar yakin Najib tidak ditumbangkan oleh Tun Mahathir Mohamad pada 9 Mei nanti?
Bagaimana jika Pakatan Harapan dengan pengaruh Tun Mahathir berjaya menggerakkan berlakunya tsunami rakyat Malaysia sehingga akhirnya gabungan untuk menyelamatkan negara itu dapat menguasai Putrajaya?
(ShahbudinHusin 24/04/2018)

0

0

votes
Article Rating
Kongsikan artikel ini


CUCU TUN GHAFAR MAMPU 'PENINGKAN KEPALA' ANAK TUN RAZAK….

Meskipun hanya terkemudian dicalonkan, pemilihan Ahli MPT Bersatu, Zahid Md Arip untuk menentang Najib Razak di kerusi Parlimen Pekan pada pilihanraya 9 Mei depan secara umumnya disambut baik oleh para pencinta perubahan.
Sebelum ini, Ketua Bersatu Bahagian Indera Mahkota, Kamarul Ariffin Mohd Shahar telah dinamakan sebagai calon Pakatan Harapan bagi kerusi Parlimen Pekan, tetapi Tun Mahathir Mohamad telah membuat perubahan di saat-saat akhir mengenainya.
Sebagai Pengerusi Pakatan Harapan dan bakal Perdana Menteri ke-7, Tun Mahathir tentu mempunyai alasan tersendiri yang difikirkannya terbaik dengan meminta Kamarul Ariffin melakukan suatu pengorbanan dengan memberi laluan kepada Zahid untuk menentang Najib.
Kamarul Ariffin menerima baik keputusan Tun Mahathir itu dan berjanji akan terus bekerja keras dalam pilihanraya ini demi Bersatu dan juga Pakatan Harapan.
Pemilihan Zahid yang merupakan penceramah popular dalam Bersatu untuk menentang Najib di Pekan secara kasarnya tidak ubah seperti “kalah dalam tangan, menang belum tentu.”
Memang teramat sukar untuk mengalahkan Najib atas kedudukannya  sebagai Presiden UMNO, Pengerusi BN dan Perdana Menteri, tambahan lagi pengundi di Pekan sentiasa ditambah dengan angka yang drastik tahun demi tahun sejak 1999 yang lalu.
Ia tidak lain ialah memastikan Najib sentiasa selesa untuk mengekalkan kawasan itu menjadi miliknya, setelah hanya mampu menang tipis 241 undi pada pilihanraya 1999 itu.
Pada pilihanraya 1999, jumlah kertas undi yang dikeluarkan bagi Parlimen Pekan ialah sebanyak 26,797 iaitu mewakili 74.78 peratus daripada jumlah keseluruhan pengundi, tetapi pada pilihanraya 2013 lalu, jumlah pengundi Pekan direkodkan telah meningkat kepada 80,260 orang.
Pada pilihanraya 2008 pula, jumlah pengundi berdaftar di Pekan ialah seramai 58,217 orang.
Bayangkan betapa tingginya pertambahan jumlah pengundi di Pekan dan daripada mana mereka didatangkan, hanya Najib dan jentera BN saja yang mengetahuinya.
Untuk itu, selain kedudukan Najib sebagai Perdana Menteri dan Pengerusi BN, secara realitinya pertarungan Zahid di Pekan bukanlah sesuatu yang mudah.
Namun begitu, kelebihan Zahid ialah beliau merupakan seorang penceramah popular yang mampu menggamit kehadiran orangramai dengan kelantangan serta cerita-cerita lucu yang banyak dalam memorinya, selain wataknya yang mudah mesra dengan sesiapa saja.
Perkara itu tidaklah menghairankan kerana darah politik memang sudah lama mengalir dalam tubuhnya di mana beliau adalah cucu saudara kepada Tun Ghafar Baba, bekas timbalan perdana menteri serta salah seorang pejuang tulin dalam UMNO.
Dengan kemampuan Zahid berceramah tiga atau empat kali sehari  serta menggunakan sepenuh masanya menemui seramai mungkin pengundi Pekan sepanjang tempoh berkempen, manakala Najib mungkin terhad masanya kerana perlu pergi ke seluruh negara memastikan BN tidak kalah dan jawatan Perdana Menterinya tidak terlepas, di sinilah kelebihan memihak padanya.
Lebih daripada itu, dengan kedudukannya sebagai bekas pegawai khas Pengerusi Felda, Isa Samad sebelum ini, Zahid tentunya juga ada ramai rakan akan kenalan di kawasan-kawasan Felda yang terdapat di Pekan.
Satu lagi kelebihan Zahid ialah beliau merupakan pemimpin Bersatu yang turut popular dengan kritikan mengenai pelbagai isu semasa melalui klip video yang kemudian disebarkan secara meluas menggunakan saluran youtube, facebook dan juga whatsapp.
Dengan menjadi calon, jika Zahid menerbitkan video kempennya setiap hari dengan menjadikan Najib, Rosmah, Jho Low, 1MDB dan  Riza Aziz sebagai sasaran misalnya, sambil ia kemudian disebarkan seluas mungkin kepada para pengundi Pekan, sedikit-sebanyak tentu membuatkan anak Tun Razak itu terganggu juga dibuatnya.
Zahid juga boleh mengatur satu program ceramah besar-besaran di Pekan yang melibatkan kehadiran Tun Mahathir dan pemimpin-pemimpin utama Pakatan Harapan yang lain bagi membuktikan beliau benar-benar serius berlawan dengan Najib.
Akhirnya, kalau Zahid mampu melakukan gangguan berterusan sepanjang tempoh berkempen nanti, fikiran dan jiwa Najib bukan saja pasti akan terganggu, malah tidak mustahil turut  “pening kepala”  dibuatnya.
Gangguan dan “pening kepala”  yang diakibatkan oleh Zahid itu secara langsung akan menyebabkan lebih tekanan kepada Najib.
Dari segi ini, tindakan Tun Mahathir memilih cucu Tun Ghafar berbanding calon-calon untuk melawan anak Tun Razak di Pekan adalah dikira suatu tindakan strategik dalam usaha Pakatan Harapan menumbangkan UMNO dan BN dalam pilihanraya 9 Mei nanti.
(ShahbudinHusin 25/04/2018).

0

0

votes
Article Rating
Kongsikan artikel ini


MAHU DIJADIKAN APA TIGA BEKAS MENTERI INI ATAU IA PETANDA NAJIB
SUDAH 'BUANG TABIAT'?

 Ada semacam kejanggalan, keluarbiasaan dan tidak masuk akal apabila tiga bekas menteri ini dipilih semula oleh Najib Razak untuk bertanding dalam pilihanraya 9 Mei depan akan datang.

 1 – Zulhasnan Rafique, bekas Menteri Wilayah Persekutuan dan Duta Besar Malaysia ke Amerika tanpa disangka-sangka dipilih semula sebagai calon untuk bertanding di Parlimen Setiawangsa.

 Ketika Najib Razak mengambil alih jawatan Perdana Menteri pada 2009, Zulhasnan adalah antara menteri yang digugurkan dalam susunan baru kabinetnya.

 Kemudian, pada pilihanraya 2013, Zulhasnan juga digugurkan sebagai calon di kerusi Parlimen Setiawangsa yang sedang disandangnya dan tempatnya digantikan dengan Ahmad Fauzi Zahari.

 Oleh kerana penggantinya, Ahmad Fauzi adalah lebih muda berbanding Zulhasnan, gambarannya adalah Zulhasnan sudah ditunjuklan jalan keluar dalam karier politiknya.

 Pada tahun lepas, beliau dilantik menjadi Duta Besar Malaysia ke Amerika menggantikan Awang Adek Hussain.

 Kebiasaannya, apabila seseorang bekas menteri dilantik menjadi duta, itu lebih kurang merupakan hadiah persaraan kepada mereka.

 Tetapi, tiba-tiba Zulhasnan dipilih semula untuk bertanding di Setiawangsa menggantikan Ahmad Fauzi yang pada 2013 dulu dipilih oleh Najib juga untuk mengambil alih tempat Zulhasnan.

 Pelik bukan?

 2 – Hasan Malek,  bekas Menteri Hal Ehwal Dalam Negeri, Koperasi dan Kepenggunaan adalah dianggap menteri berprestasi paling rendah yang pernah ada dalam negara kita.

 Beberapa komennya mengenai kenaikan harga barang seperti yang paling popular – jangan makan ayam kalau harganya mahal – bukan saja menyakitkan hati rakyat, malah tentu juga membuatkan Najib turut sakit hati mendengarnya.

 Lantaran itu, berikutan terlalu banyak kecaman terhadapnya di media sosial, Hasan Malek kemudian digugurkan sebagai menteri pada 2015.

 Selain berprestasi rendah, Hasan Malek juga terlibat dalam kontroversi berkaitan pemberian pinjaman kepada ahli perniagaan, Deepak Jaikishan oleh Bank Rakyat sehingga menyebabkan Sabbaruddin Chik tidak disambung khidmat sebagai pengerusi semata-mata kerana enggan patuh kepada kehendaknya.

 Tidak lama selepas digugurkan daripada menteri, Hasan Malek kemudian dilantik menjadi Duta ke Kemboja.

 Sama seperti kes Zulhasnan, perlantikan sebagai duta kepada Hasan Malek juga dilihat sebagai hadiah persaraan kepadanya.

 Tetapi, dalam senarai calon Negeri Sembilan yang diumumkan dua hari lalu, Hasan Malek terus dikekalkan untuk mempertahankan kerusi Parlimen Kuala Pilah.

 Pelik juga bukan?

 3 – Husni Hanadzlah dilantik sebagai Menteri Kewangan Kedua sebaik Najib menjadi Perdana Menteri pada 2009. Bergandingan dengan Najib selaku Menteri Kewangan, Husni sentiasa mempunyai hubungan baik dan akrab dengan Perdana Menteri.

 Dalam rombakan kabinet pada 2016, Husni secara mengejut telah meletakkan jawatannya kerana enggan dipindahkan ke kementerian lain oleh Najib.

 Alasannya, Husni mengatakan beliau mahu mengakhiri kariernya di Kementerian Kewangan saja yang ditanggapi ramai sebagai “kementerian jaga duit dan tempat mengagih-agihkan projek”.

 Lantaran kecewa kemahuannya tidak dituruti oleh Najib, Husni turut meletakkan jawatannya sebagai Bendahari UMNO, Timbalan Pengerusi Perhubungan UMNO Perak dan Ketua UMNO Bahagian Tambun.

 Kemudian, dalam ucapannya Parlimen setelah tiada jawatan, Husni mempertikaikan tujuan penubuhan 1MDB serta mendakwa sebagai Menteri Kewangan Kedua, beliau tidak tahu menahu langsung mengenai perjalanan syarikat pelaburan itu.

 Meskipun melakukan “u-turn” kemudiannya, Husni pada hakikatnya pernah menyentuh perkara paling sensitif dalam hidup Najib iaitu 1MDB.

 Pemimpin-pemimpin lain yang membangkitkan isu 1MDB secara terbuka seperti Muhyiddin Yassin, Shafie Apdal dan Mukhriz Mahathir misalnya, mereka malah dimusuhi dan dipecat daripada jawatan masing-masing.

 Namun, Husni tetap dipilih lagi oleh Najib untuk mempertahankan kerusi Parlimen Tambun yang disandangkanya.

 Ini lagi pelik?

 Kesimpulannya, ketiga-tiga bekas menteri di atas adalah pemimpin-pemimpin usang yang telah dibuang, tidak dikehendaki dan pernah merajuk hati dengan Najib.

 Kenapa mereka dipilih semula?

 Mengapa mereka tidak diganti dengan calon-calon yang lebih muda?

 Jika ketiga-tiganya pernah dibuang, tidak dikehendaki serta ada rekod merajuk hati dengan Najib, dengan memilih semula mereka itu sebagai calon pilihanraya, apa peranan yang mahu diberikan kepada mereka selepas ini?

 Mana janji untuk memberi lebih peluang dan ruang kepada orang muda yang selalu Najib laung-laungkan?

 Ataukah ini petanda Najib sudah “buang tabiat” dalam memimpin UMNO dan kepelikan calon yang dipilihnya menandakan parti itu sendiri semakin menuju ke penghujung hayatnya?
(ShahbudinHusin 25/04/2018)

0

0

votes
Article Rating
Kongsikan artikel ini


APA SUDAH JADI DENGAN SPR?

Nampaknya tidak habis-habis SPR mencari jalan untuk memberi kelebihan kepada Najib Razak, UMNO dan BN memenangi pilihanraya pada 9 Mei depan.

 Berbanding memastikan seluruh proses pilihanraya berjalan dengan adil dan telus, SPR seolah-olah dalam waktu yang sama hanya mahu memberi tekanan kepada parti-parti lawan.

 Selepas membuat lakaran baru kawasan-kawasan pilihanraya yang dilihat mahu menguntungkan UMNO serta BN serta semalam mengeluarkan  peraturan tambahan yang bertujuan melarang gambar Tun Mahathir Mohamad dan Anwar Ibrahim dipamerkan semasa kempen pilihanraya dijalankan, SPR kali ini tidak memberi kebenaran pula kepada Suhakam untuk memantau proses perjalanan pilihanraya.

 Apa masalah SPR ini dengan Suhakam?

 Bukankah Suhakam merupakan sebuah badan hak asasi manusia yang ditubuhkan oleh Parlimen dan ia bukanlah sebuah NGO persendirian yang tidak jelas pendirian serta hala tujunya?

 Jika bukan Suhakam yang sepatutnya diberi kebenaran untuk memantau pilihanraya negara ini, siapa lagi yang layak dan sesuai?

 Dalam masa yang sama, di sebalik tidak memberi kebenaran kepada Suhakam untuk memantau pilihanraya ke-14 ini, SPR  difahamkan mengundang pemerhati antarabangsa daripada sekurang-kurangnya tujuh negara untuk meninjau ketelusan pilihanraya kali ini iaitu daripada Indonesia, Thailand, Kemboja, Timor Leste, Maladewa, Kyrgystan dan Azerbaijan.

 Kenapa SPR mengundang pemantau daripada negara-negara yang sama taraf atau lebih mundur daripada Malaysia untuk tujuan itu?

 Mengapa tidak diundang pemantau pilihanraya daripada negara maju di Eropah atau Asia seperti Korea, Jepun dan seumpamanya?

 Apakah yang boleh kita harapkan dengan pemantau pilihanraya daripada Timor Leste, Kyrgystan, Azerbaijan dan Maladewa untuk memantau pilihanraya Malaysia?

 Selain itu, SPR juga dikatakan turut mengundang Malaysian Commonwealth Studies Centre atau MCSC yang kurang dikenali untuk memantau pilihanraya ke-14 ini.

 Berbanding Suhakam, apakah MCSC ini lebih berwibawa serta berintergriti di mata SPR?

 Apa sudah jadi sebenarnya dengan SPR dibawah teraju Hashim Abdullah sekarang ini?

 Selepas ini dan menjelang detik pengundian 9 Mei depan, apa lagi agaknya kelebihan yang mahu SPR “hadiahkan”  kepada Najib, UMNO dan BN?
(ShahbudinHusin 26/04/2018)

0

0

votes
Article Rating
Kongsikan artikel ini


BAHAYA MENGUNDI BN, KENAIKAN BERGANDA HARGA MINYAK BAKAL MENANTI
SELEPAS 9 MEI NANTI?

 Berikutan harga minyak kekal tidak berubah sejak 5 minggu lalu, Menteri Kewangan Kedua, Johari Ghani menyatakan ia adalah kerana kenaikannya ditangguhkan buat sementara waktu.

 Kata beliau, penangguhan kenaikan dilakukan oleh Najib Razak walaupun berdepan tekanan peningkatan ketara harganya di peringkat global.

 Walaupun Johari tidak menyebut sebab-sebab kenaikan itu ditangguhkan buat sementara, tetapi tidaklah sukar menjangka bahawa ia tentulah dilakukan kerana pilihanraya akan diadakan pada 9 Mei depan.

 Jika bukan kerana adanya pilihanraya – berani potong jari – mustahil Najib sanggup menangguhkan kenaikan harga petrol itu.

 Apakah makna di sebalik tindakan Najib menangguhkan kenaikan petrol ini?

 Pertama, tindakan Najib ini dengan sendirinya menolak dakwaan kerajaan sebelum ini bahawa harga pasaran  petrol dan diesel tempatan adalah ditentukan oleh harganya di peringkat antarabangsa kerana negara kita dikatakan mengamalkan sistem apungan harga.

 Kata pemimpin-pemimpin kerajaan sebelum ini, harga minyak tempatan akan naik jika harganya menaik di pasaran dunia dan sebaliknya akan turun kalau harganya menurun di peringkat antarabangsa.
Jika betul harga minyak ditentukan oleh pasaran dunia, bagaimanakah Najib ada kuasa menangguhkan kenaikannya?

 Bukankah ini bermakna rakyat selama ini seolah-olah ditipu hidup-hidup dan diperbodohkan demi untuk kerajaan menghalalkan kenaikan harga minyak sedangkan sebenarnya mereka ada kuasa untuk menangguh atau tidak menaikkan harganya jika ia terlalu tinggi atau membebankan rakyat?

 Kedua, sehingga ini kenaikan harga minyak sudah ditangguhkan sejak 5 minggu yang lalu dan jika penangguhan kenaikan itu dilakukan sehingga 9 Mei iaitu hari pengundian, bermakna kenaikan harga minyak ditangguhkan selama 7 minggu.

 Dalam kenyataannya, Johari ada menyebut penangguhan itu dilakukan Najib meskipun berdepan tekanan kenaikan ketara harga minyak di peringkat global.

 Dalam erti kata lain, sekurang-kurangnya sepanjang 5 minggu yang lalu dan mungkin berterusan sehingga minggu ke 7, penangguhan sementara itu adalah dilakukan di sebalik harga pasaran minyak dunia sedang meningkat naik.

 Ini bermakna, ada kemungkinan kenaikan harga minyak sejak 7 minggu adalah dikumpulkan dan dinaikkan sekaligus selepas 9 Mei nanti.

 Sekarang ini, harga pasaran tempatan petrol Ron95 ialah RM2.20 dan jika dicampurkan dengan kenaikan yang dikumpulkan tetapi ditangguhkan itu, apabila penangguhannya ditarik balik selepas 9 Mei, tidak mustahil harga petrol ketika itu bakal mencecah RM2.50 atau RM2.70 seliter.

 Tidakkah ini bermakna jika Najib, UMNO dan BN terus berkuasa selepas 9 Mei, suatu robekan ganas lagi bahaya sedang menanti poket semua rakyat yang memiliki kenderaan?

 Jika Najib terus diberi mandat baru selepas 9 Mei nanti dan beliau menaikkan harga minyak kepada RM2.50 atau RM2.70 seliter, waima sehingga RM3.00 seliter sekalipun dengan alasan kenaikan sebelum ini telah ditangguhkan dan sekarang ia sudah berakhir, apakah lagi yang mampu rakyat lakukan untuk membantahnya?

 Maka itu, sebelum kita keluar mengundi pada 9 Mei nanti, fikirkan baik-baik kesan penangguhan sementara yang diberikan Najib sekarang ini serta akibat buruk daripadanya selepas tempoh penangguhan itu berakhir sekiranya BN terus kekal berkuasa.

 Sekarang mungkin kita diseronokkan dengan harga minyak yang tidak naik-naik, tetapi harganya pasti akan meningkat dengan mendadak sebaik saja penangguhan itu ditarik balik oleh Najib.

 Masihkah  kita mahu mengundi BN lagi pada 9 Mei nanti atau memberi kemenangan kepada Pakatan Harapan yang  menjanjikan kestabilan harga minyak dengan mengembalikan subsidi bersasar adalah suatu kewajaran yang tidak harus diabaikan?
(ShahbudinHusin 27/04/2018)

0

0

votes
Article Rating
Kongsikan artikel ini


LETAK JAWATAN SAJA TIDAK MEMADAI, PUAD ZARKASHI WAJIB JADI CALON BEBAS
LAWAN NAJIB DI PEKAN

 Dr. Puad Zarkashi yang kecewa kerana namanya tidak dipilih sebagai calon BN bagi kerusi Parlimen Batu Pahat akhirnya mengambil keputusan meletakkan jawatan sebagai Ketua Pengarah JASA, berkuatkuasa semalam.

 Sambil mendakwa sistem pemilihan calon dalam BN sudah rosak, Dr. Puad juga mengatakan tidak berbaloi lagi baginya untuk terus mempertahankan kerajaan melalui JASA.

 Dengan itu, tambah beliau, meletakkan jawatan adalah langkah terbaik baginya.

 Tetapi apa tindakan Dr. Puad seterusnya?

 Apakah beliau masih mahu kekal dalam UMNO sebagai Ahli MT dan Ketua Bahagian Batu Pahat?

 Apakah beliau masih mahu duduk dalam UMNO yang diketuai Najib Razak yang telah mengenepikan namanya sebagai calon BN?
Untuk makluman Dr. Puad, bukan saja sistem pemilihan calon dalam parti itu yang telah rosak, bahkan UMNO dan BN itu sendiri sebenarnya telah lama rosak.

 Ia rosak kerana dipimpin oleh pemimpin yang rosak iaitu Najib. Titik.

 Selagi Najib tidak disingkirkan dan UMNO serta BN tidak ditanggalkan kuasa pemerintahannya, selagi itulah ia akan terus rosak dan merosakkan negara ini.

 Sebagai Ketua Pengarah JASA yang kerjanya mempertahankan kerajaan, memang ternampak tidak masuk akal apabila Dr. Puad yang dalam waktu sama merupakan Ahli Majlis Tertinggi dan Ketua Bahagian UMNO, tetapi tidak disenaraikan sebagai calon pilihnaraya.

 Jika bukan untuk dipilih sebagai calon, untuk apa beliau dilantik sebagai Ketua Pengarah JASA sebelum ini?

 Bukankah lebih baik sejak awal lagi diserahkan saja jawatan itu kepada mana-mana orang pencen lain yang tiada jawatan dalam parti serta tidak berminat lagi untuk menjadi calon?

 Apabila diserahkan jawatan Ketua Pengarah JASA kepada Dr. Puad yang ada jawatan penting dalam parti, sudah tentu beliau ada keinginan dan keghairahan untuk dipilih sebagai calon dalam pilihanraya.

 Atau sepatutnya diberitahu awal-awal lagi kepada Dr. Puad ketika menerima tawaran sebagai Ketua Pengarah JASA dahulu bahawa jawatan itu semata-mata untuk mempertahankan kerajaan dan tiada ruang sama sekali untuk dipilih sebagai calon dalam pilihanraya.

 Gambaran umum sekarang ialah jika ketua sebuah agensi yang mempertahankan kerajaan pun tidak layak dipertimbangkan sebagai calon, bagaimanakah JASA itu sendiri mahu dipercayai dan diyakini oleh rakyat?

 Lebih daripada itu, sementara Dr. Puad tidak terpilih dan namanya digantikan dengan Ketua Wanita UMNO Batu Pahat, Haliza Abdullah yang didakwa ada kontroversi tertentu, banyak calon lain yang dipilih di seluruh negara juga jelas memperlihatkan bahawa UMNO dan BN memang sudah rosak.

 Antaranya ialah tiga bekas menteri yang pernah digugurkan dan merajuk hati sebagaimana ditulis dalam artikel sebelum ini iaitu Zulhasnan Rafique, Hasan Malek dan Husni Hanadzlah,  namun mereka dipilih semula sebagai calon.

 Ahmad Said, bekas Menteri Besar Terengganu yang ada rekod mengusulkan undi tidak percaya terhadap Menteri Besar, Ahmad Razif Abdul Rahman, juga dicalonkan semula untuk bertanding di DUN Kijal.

 Tidakkah semua ini menandakan, bukan saja sistem pemilihan, tetapi UMNO dan BN itu sendiri sudah rosak?

 Untuk itu, Dr. Puad tiada pilihan lain lagi sekarang ini melainkan perlu meletakkan semua jawatannya dalam UMNO dan meninggalkan terus parti yang sudah rosak itu.

 Dr. Puad wajib melangkah lagi dengan lebih berani dengan turut menyertai pilihanraya 9 Mei depan sebagai calon Bebas menentang Najib sendiri di Parlimen Pekan.

 Meskipun tidak mungkin menang di Pekan, malah jika bertanding sebagai calon Bebas di Parlimen Batu Pahat atau DUN Senggarang juga mustahil untuk menang, tetapi dengan keberanian beliau  melawan Najib itu, ia  mampu menghantar mesej ke seluruh negara tentang kerosakan yang didakwanya itu.

 Kemudian, sepanjang kempen pula,  Dr. Puad harus mendedahkan segala keburukan dan kedurjanaan Najib selama ini yang bukan saja menyebabkan sistem pemilihan parti telah rosak, tetapi juga UMNO, BN dan seluruh negara turut menjadi rosak oleh perlakuannya.

 UNTIL I WIN – demikian ayat terakhir dalam surat terbuka Dr. Puad ketika mengumumkan perletakan jawatannya semalam dan perkara itu secara rasionalnya hanya terlaksana jika semua pihak, termasuk Dr. Puad, berani melakukan pelbagai cara dan usaha mengikut kemampuan masing-masing sehingga akhirnya Pakatan Harapan dapat mengambil alih pentadbiran negara ini.

 UNTIL I WIN  tidak akan bermakna apa-apa jika Najib lagi menduduki Seri Perdana.
(ShahbudinHusin 26/04/2018)

0

0

votes
Article Rating
Kongsikan artikel ini


TIADA MENTERI UMNO DIGUGURKAN, BERMAKNA KABINET LAMA NAJIB AKAN KEKAL
JIKA BN MENANG LAGI

Berdasarkan senarai calon-calon BN yang diumumkan setakat ini, kecuali jika ada perubahan di saat akhir sebelum hari penamaan calon esok, ia menunjukkan semua menteri-menteri daripada UMNO dipilih semula untuk bertanding pada pilihanraya 9 Mei depan.
Begitu juga menteri besar dan ketua menteri daripada UMNO, semuanya juga dicalonkan semula untuk bertanding di peringkat DUN.
Ini dengan sendirinya memberi gambaran bahawa Najib Razak berkemungkinan akan melantik kembali semua menteri-menteri yang ada sekarang jika beliau berjaya membawa BN mengekalkan kuasanya semula.
Kecuali hanya sekiranya ada menteri-menteri berkenaan kalah sajalah yang memungkinkan mereka tidak dilantik semula menganggotai kabinet selepas ini.
Hakikat ini dengan jelas memperlihatkan bahawa mengekalkan Najib tidak membawa apa-apa perubahan kepada kepimpinan negara untuk tempoh lima tahun akan datang dan fasa-fasa yang seterusnya.
Mengundi BN dan mengekalkan lagi Najib hanya bermakna mengekalkan lagi menteri-menteri yang membosankan rakyat terus berada di kedudukannya.
Dengan kekalnya BN, selain Najib dan Zahid Hamidi terus mengetuai kepimpinan negara, pasti juga akan dikekalkan lagi ialah Nazri Aziz, Noh Omar, Tengku Adnan Tengku Mansor, Salleh Said Keruak, Rahman Dahlan serta semua yang ada dalam kabinet sekarang.
Tidakkah mereka ini sudah lama membosankan kita?
Apakah kita sanggup melihat wajah-wajah mereka lagi selepas ini?
Begitu dengan barisan menteri besar dan ketua menteri, semua penyandang yang ada sekarang dikekalkan lagi untuk bertanding semula.
Bahkan Zambry Abdul Kadir dan Khaled Nordin, selain bertanding di peringkat DUN, kedua-duanya juga turut bertanding di kerusi Parlimen yang memberi gambaran jika Perak dan Johor gagal dipertahankan, tetapi Putrajaya kekal dalam kawalan BN, mereka akan dilantik sebagai menteri pula.
Ini juga memberi gambaran, kecuali jika ada yang kalah dan gagal mempertahankan negeri masing-masing, maknanya semua penyandang sedia ada akan terus menjadi menteri besar dan ketua menteri lagi selepas ini.
Ahmad Bashah di Kedah, Idris Haron di Melaka dan Musa Aman di Sabah misalnya, semua mereka ini akan terus kekal mengetuai negeri masing-masing jika UMNO dan BN terus diberikan sokongan.
Sekali lagi, tidakkah mereka ini juga membosankan kita semua?
Berdasarkan hakikat ini, di mana sebenarnya janji pembaharuan yang kerap dilaung-laungkan oleh Najib?
Bukankah waktu pilihanraya adalah masa yang sesuai untuk melakukan perubahan dan pembaharuan?
Jika bukan sewaktu pilihanraya, bila lagi perubahan dan pembaharuan mahu dilakukan?
Di mana juga janji untuk memberi peluang dan ruang yang lebih luas kepada golongan muda sebagai calon pilihanraya?
Berapa peratus calon Pemuda diketengahkan BN kali ini?
Mana TN50?
Lantaran itu, mahu tidak mahu, pengundi pada 9 Mei depan harus berani serta cekal hati untuk melakukan perubahan dalam pilihanraya kali ini.
Jika tidak, selain Najib pasti akan terus membebankan kehidupan kita, menteri, menteri besar dan ketua menteri yang membosankan kita selama ini akan terus membuatkan kehidupan kita dilingkari kebosanan yang berterusan dan tanpa hadnya.
Sanggupkah kita?
(ShahbudinHusin 27/04/2018)

0

0

votes
Article Rating
Kongsikan artikel ini


HARI PENAMAAN CALON – LANGKAH PERTAMA KE ARAH PERUBAHAN, MALAYSIA AKAN
BERTAMBAH KOTOR JIKA BN TIDAK DIKALAHKAN

 Hari ini adalah hari penamaan calon  bagi pilihanraya ke-14 dan merupakan langkah pertama ke arah perubahan yang diidam-idamkan oleh majoriti rakyat Malaysia.

 Selepas ini dan ruang masa kempen selama 11 hari sebelum hari pengundian pada 9 Mei depan, ia adalah detik penting bagi merubah wajah negara yang telah dikotorkan oleh kepimpinan Najib Razak sehingga Malaysia yang berasaskan pemerintahan demokrasi sudah dilihat oleh banyak dunia telah bertukar menjadi kleptokrasi.

 Berbanding beberapa pilihanraya sebelumnya, PRU 14 kali ini amat mencabar buat UMNO dan BN kerana rakyat tergambar lebih benci, meluat serta menyampah kepada parti tersebut.

 Lebih membuatkan mereka benci, meluat dan menyampah ialah disebabkan adanya Najib sebagai Perdana Menteri dan Rosmah Mansor yang mengaku dirinya sebagai First Lady.

 Di mana-mana, dalam 10 orang yang kita temui, sekurang-kurangnya 7 atau 8 orang akan menyalahkan Najib  atas banyak kecelaruan dan kesengsaraan yang dihadapi rakyat sejak tahun-tahun kebelakangan ini.

 Sehubungan itu, mereka  merasakan UMNO dan BN tidak harus diberi lanjutan kuasa lagi kerana mengekalkannya bermakna memberi masa tambahan kepada Najib untuk terus melakukan kerosakan kepada negara ini.

 Makanya, dapat disaksikan bagaimana program-program  Pakatan Harapan selama ini begitu mendapat sambutan ramai di mana saja ia diadakan, tidak kira di bandar, desa, pedalaman mahupun kawasan Felda.

 Secara realiti dan tersuratnya, rakyat begitu dahagakan perubahan dan tidak mahu lagi berketuakan Najib, UMNO dan BN.

 Disebabkan Najib telah memadam segala rekod baik BN selama 60 tahun ini, maka terlalu sukar untuk mencari mereka yang betul-betul mahu menyokong atau mempertahankannya, kecuali mereka itu telah diberikan dedak tertentu terlebih dahulu.

 Selain mereka yang vokal dan terbuka menyatakan penolakan terhadap Najib, UMNO dan BN, yang lain-lain yang agak berdiam diri pula sebenarnya sudah pun ada keputusan atau pilihan sendiri dalam hati mereka.

 Mereka ini hanya menunggu tarikh pengundian saja untuk membuktikan kebencian yang bersarang dalam hati dapat diterjemahkan dalam bentuk undi.

 Di pihak Najib, beliau bukan tidak sedar hakikat itu. Najib tahu rakyat sudah lama menolaknya dan mereka hanya menunggu pangkahan di kertas undi saja untuk membuktikannya.

 Sebab itu, wajah dan kata-kata ketakutan Najib terus terpampang setiap hari. Semakin dekat tarikh pengundian, gambaran ketakutan  Najib dan lain-lain pemimpin UMNO semakin sukar disembunyikan.

 Di waktu yang sama, selain ROS yang pada tanggapan ramai telah dipergunakan untuk terus menekan dan akhirnya membubarkan Bersatu, SPR yang peranannya untuk mengendalikan pilihanraya juga seakan tidak henti-henti mencari idea dan formula untuk memberi kelebihan kepada Najib untuk mengekalkan kuasanya.

 Langkah terbaru SPR menghalang penggunaan gambar Tun Mahathir Mohamad dan Anwar Ibrahim, menguatkuasakan peraturan 10 hari sebagai tempoh untuk memohon sebelum mengadakan sesuatu program kempen, tidak memberi kebenaran kepada Suhakam memantau perjalanan pilihanraya,  selain sebelumnya mengadakan lakaran baru kawasan-kawasan, ia adalah antara langkah yang dilihat sengaja diadakan untuk menekan Pakatan Harapan daripada meneruskan agenda perubahan dalam negara ini.

 Namun demikian, baik apa pun halangan serta kelebihan yang cuba ditampilkan untuk membantu Najib, UMNO dan BN, malah oleh siapa pun jua, kekuatan suara rakyat adalah melebihi segala-galanya.

 Sebagaimana rakyat memberi sokongan yang baik kepada program-program Pakatan Harapan, sambutan yang sama, malah dengan lebih memberangsangkan lagi, haruslah diteruskan sehingga ke hari pengundian nanti.

 Hanya dengan keberanian rakyat tampil menyatakan sokongan terbuka serta berterusan, maka segala cabaran, kekangan, hambatan atau cubaan menawarkan wang untuk membeli sokongan, dapat dipatahkan.

 Untuk pilihanraya kali ini, rakyat dan pengundi tiada pilihan selain menumbangkan UMNO dan BN serta menyingkirkan Najib daripada puncak kuasa Perdana Menteri.

 Sebagaimana sudah banyak kekotoran, deretan skandal, bebanan kepada rakyat dari segi hutang, cukai, pengangguran, ekonomi tidak berkembang dan segala hal lainnya, kekalnya lagi UMNO dan BN mentadbir negara ini hanyalah menjanjikan semua itu bertambah parah keadaannya.

 Oleh itu, marilah kita sama-sama bertekad menjadikan perubahan sebagai keutamaan dan memulakannya dengan hari penamaan calon pada hari ini.
Selagi BN kekal berkuasa, segala kekotoran dalam negara tidak mungkin akan dibersihkan, bahkan akan bertambah hitam lagi jadinya.

 Terus dan terus menunjukkan sokongan kepada Pakatan Harapan dengan penuh keberanian – bermula hari ini sehingga 9 Mei depan – bukan saja memungkinkan perubahan lebih mudah dijadikan kenyataan, bahkan tidak mustahil mampu memberikan isyarat kekalahan yang lebih awal daripada sepatutnya kepada Najib.
(ShahbudinHusin 28/04/2018)

0

0

votes
Article Rating
Kongsikan artikel ini


TERIMA KASIH SPR….

Sebaik tamat proses penamaan calon, SPR sekali lagi mengundang kecaman yang tidak sedikit daripada orangramai berikutan beberapa tindakan badan pengendali pilihanraya itu yang dilihat kurang adil, berat sebelah dan seperti tanggapan biasa – mahu memberi kelebihan kepada UMNO dan BN.
Kes pertama – calon PKR di DUN Rantau ditolak pencalonannya kerana tidak membawa pas masuk yang dikeluarkan oleh SPR sehingga beliau tidak dibenarkan memasuki dewan untuk menyerahkan borang pencalonan.
Akibatnya, Mohamad Hassan, Menteri Besar sementara Negeri Sembilan, telah diisytiharkan menang tanpa bertanding.
Apakah pas masuk itu suatu syarat yang sangat wajib untuk memasuki dewan bagi menyerahkan borang pencalonan untuk bertanding dalam pilihanraya?
Apakah tiada budi bicara langsung, walaupun borang pencalonan berserta resit wang deposit dan  pencadang serta penyokong sudah ditunjukkan kepada pegawai keselamatan?
Dalam waktu yang sama, bagaimana pula seperti yang didedahkan oleh Rafizi Ramli tentang calon Pakatan Harapan di Parlimen Tampin dan DUN Bukit Naning, Johor yang tiada masalah untuk memasuki dewan bagi menyerahkan borang pencalonan, meskipun tidak membawa pas masuk SPR?
Kenapa ada perbezaan peraturan di Rantau dengan dengan di Tampin dan Bukit Naning?
Kes kedua – tiga calon Pakatan Harapan iaitu di Penaga, Bukit Pasir dan dan Kuala Balah ditolak kertas pencalonan mereka kerana didapati telah muflis.
Tetapi, apa yang menghairankan, dua daripadanya iaitu Yaakob Osman, calon di Penaga dan Pizi Jihat, calon di Bukit Pasir, telah mengemukakan dokumen yang diperolehi daripada Jabatan Insolvensi sendiri yang bertarikh sehari sebelum 28 April 2018 yang mengesahkan kedua-duanya bebas daripada sebarang masalah bankrapsi.
Namun, dalam pemeriksaan terkini oleh SPR selepas mengemukakan borang pencalonan, tiba-tiba nama mereka disenaraikan sebagai seorang yang muflis dan dengan itu, pencalonan mereka telah ditolak.
Soalnya, bagaimanakah pemeriksaan di Jabatan Insolvensi  yang dilakukan sehari sebelum 28 April mendapati mereka tidak muflis, boleh bertukar menjadi muflis pada tarikh 28 April?
Siapakah punyai angkara semua ini?
Apakah memang proses biasa bagi SPR melakukan pemeriksaan sekali lagi, termasuk juga kepada calon-calon BN, meskipun dokumen daripada Jabatan Insolvensi yang mengesahkan tidak muflis, telah disertakan?
Tetapi, tindakan keadaan  yang paling ketara dan tidak boleh diterima ialah dalam kes ketiga apabila SPR menolak pencalonan Tian Chua bagi kerusi Parlimen Batu.
Tindakan SPR itu adalah berdasarkan keputusan mahkamah pada Mac lalu yang mengekalkan sabitan bersalahnya atas tuduhan menghina kehormatan seorang anggota polis dan mengurangkan dendanya kepada RM2000.
Peraturan yang menggugurkan kelayakan seseorang wakil rakyat ialah apabila mereka dihukum penjara tidak kurang 1 tahun atau denda tidak kurang RM2000.
Penolakan kertas pencalonan Tian Chua agak pelik kerana pada pilihanraya 2013, beliau juga pernah disabitkan dengan denda sebanyak RM2000, namun ketika itu SPR tidak pula menolak kertas pencalonannya.
Apakah SPR pada 2013 berbeza dengan SPR pada 2018?
Lebih daripada itu, ketika Tian Chua dijatuhi hukuman denda sebanyak RM2000 pada 2011 itu, Speaker Parlimen, Pandikar Amin Haji Mulia pada waktu itu menegaskan, hukuman tersebut tidak menjejaskan kedudukannya sebagai Ahli Parlimen Batu.
Bagaimanakah Tian Chua yang dihukum denda sebanyak RM2000 pada 2011 dan tidak dilucutkan kedudukannya sebagai Ahli Parlimen, malah dibenarkan bertanding pada 2013, tetapi atas denda dengan jumlah yang sama pada Mac 2018, tiba-tiba tidak dibenarkan bertanding pada April 2018?
Selain itu, jika benar beliau tidak layak untuk bertanding, tidakkah SPR sedar tentang kedudukan Tian Chua yang tidak digugurkan kedudukan sebagai Ahli Parlimen Batu apabila dikekalkan sabitan denda RM2000 oleh mahkamah pada Mac yang lalu?
Dalam bahasa yang mudah, apabila disebut seseorang itu hilang kelayakan apabila hukum denda tidak kurang RM2000, ia bermakna seseorang itu hanya hilang kelayakannya apabila didenda melebihi RM2000. Tepat-tepat RM2000 belumlah lagi hilang kelayakan.
Dalam hal ini, SPR sendiri nampaknya keliru tentang tindakan yang dilakukannya terhadap Tian Chua apabila Pengerusi SPR, Hashim Abdullah sendiri mencadangkan agar kes itu dibawa ke mahkamah, sambil menyatakan penolakan itu bukan penamat baginya.
Kenapakah SPR sendiri seolah-olah keliru, ragu-ragu dan tidak pasti dengan tindakannya?
Mengapa Hashim tidak bertegas dengan keputusan yang diambil oeh pegawainya terhadap Tian Chua?
Bagaimanapun, harus juga disedari bahawa PRU14 ini adalah detik penting sama ada perubahan dalam politik negara dapat dilakukan atau sebaliknya.
Jika tindakan terbaru ini, dengan sebelumnya SPR melaksanakan lakaran kawasan pilihanraya, tidak membenarkan penggunaan gambar Tun Mahathir dan Anwar Ibrahim dalam bahan kempen serta tidak memberi kebenaran kepada Suhakam untuk memantau perjalanan proses pilihanraya, adalah antara langkah yang bertujuan memberi kelebihan kepada BN, ia juga sebenarnya boleh menjadi asas untuk  menaikkan lagi semangat rakyat ke arah cita-cita perubahan.
Ini kerana dengan apa yang dilakukan SPR  kali ini, khususnya dalam kes Tian Chua, rakyat secara majoritinya akan lebih membenci Najib, UMNO dan BN yang ditanggapi telah mempergunakan badan itu untuk kepentingannya memenangi pilihanraya.
Ia lantas dengan sendirinya menjadikan rakyat tidak ada pilihan lain lagi selain harus menolak BN di kotak-kotak undi secara lebih menyeluruh demi menghentikan amalan memperguna SPR itu.
Jika itu apa yang bakal terhasil pada 9 Mei nanti, ucapan berbanyak-banyak terima kasih harus diberikan kepada SPR.
(ShahbudinHusin 28/04/2018)

0

0

votes
Article Rating
Kongsikan artikel ini


MAHKAMAH SEHARUSNYA BUAT KEPUTUSAN SEGERA DALAM KES BATU DAN RANTAU,
BUKAN SELEPAS 9 MEI

 Difahamkan kedua-dua calon PKR, Tian Chua dan Dr. S Streram yang tidak dapat atau lebih tepat dihalang daripada menyertai pilihanraya pada 9 Mei depan akan membawa kes mereka ke mahkamah pada esok, 30 April 2018.

 Tian Chua ditolak kertas pencalonan semalam kerana didakwa ada sabitan kes mahkamah yang menghukumnya dengan denda sebanyak RM2000, meskipun pada pilihanraya 2013 beliau dibenarkan bertanding oleh SPR atas kesalahan lain dengan hukuman yang sama.

 Atas asas yang nyata meragukan itu kerana syarat gugurnya kedudukan sebagai wakil rakyat atau tidak boleh bertanding ialah apabila seseorang dihukum dengan denda tidak kurang RM2000 atau penjara tidak kurang 1 tahun, SPR sebaliknya bertegas menolak kertas pencalonan Tian Chua.

 Dr. S Streram pula dihalang daripada memasuki dewan untuk  menyerahkan kertas pencalonan atas alasan tidak memiliki pas masuk yang dikeluarkan SPR, walaupun umum mengetahui perkara itu bukanlah suatu syarat wajib.

 Berdasarkan kes duluan yang mana SPR pernah membenarkan Tian Chua bertanding pada 2013 sedangkan ketika itu juga ada sabitan hukuman denda RM2000 melibatkan dirinya serta kedudukannya sebagai Ahli Parlimen yang tidak pernah dilucutkan sepanjang dua kali didenda sebanyak RM2000, secara logiknya beliau mempunyai asas yang kuat untuk memenangi kesnya di mahkamah.
Lebih daripada itu, keputusan mahkamah dalam kes Tian Chua sebelum ini juga jelas menyebut kedudukannya sebagai Ahli Parlimen tidak gugur dengan denda RM2000 tersebut.

 Begitu juga dengan Dr. S Streram, selain pas masuk SPR bukanlah suatu perkara wajib, beliau sudah pun berada di luar dewan untuk menyerahkan kertas pencalonan sejak pukul 8.00 pagi lagi beserta borang pencalonan, watikah, wang deposit, pencadang serta penyokong.

 Dengan itu, hakikatnya, pasukan keselamatan tiada asas kukuh untuk menafikan haknya daripada menyerahkan kertas pencalonan, seterusnya bertanding dalam pilihanraya kerana ini adalah proses demokrasi yang tidak boleh dinafikan terhadap sesiapa pun jua.
Selain itu, Tian Chua dan Dr. S Streram juga turut membuat laporan polis berhubung apa yang mereka alami itu.

 Cuma yang menjadi persoalan, apabila Tian Chua dan Dr. S Streram membawa kes mereka ke mahkamah esok, bilakah hakim akan membenarkan pendengaran dan membuat keputusan?

 Berdasarkan kes ini amat penting dan mendesak kerana pengundian akan diadakan pada 9 Mei depan, mahkamah sepatutnya membenarkan pendengaran serta membuat keputusan dengan kadar yang segera.

 Sama ada kes Tian Chia dan Dr. S Streram ditolak atau mereka dibenarkan menyertai semula pilihanraya di Parlimen Batu dan DUN Rantau, ia mesti diputuskan dengan segera sebelum 9 Mei.

 Dengan itu, jika kes mereka ada asas dan berjaya memenanginya kerana  SPR terbukti melakukan kesilapan dan halangan memasuki dewan semata-mata kerana tiada pas adalah tidak sah, kedua-dua calon berkenaan masih mempunyai masa untuk berkempen dan menyertai pilihanraya.

 Jika kes mereka ditolak pula, maka biarlah rakyat akhirnya menghukum keputusan itu melalui penolakan di seluruh negara terhadap BN.

 Setidak-tidaknya, sama ada mereka dibenarkan bertanding atau sebaliknya, ia dapat diketahui oleh seluruh rakyat sebelum tarikh pengundian diadakan.

 Tiada guna jika kes mereka ini yang dibawa ke mahkamah esok, tetapi akhirnya hanya diputuskan selepas 9 Mei nanti.

 Walaupun kiranya Tian Chia dan Dr. S Streram berjaya memenangi kes masing-masing dan pilihanraya kecil perlu diadakan semula atas arahan mahkamah, namun pilihanraya yang diadakan selepas 9 Mei sudah berbeza keadaannya, malah mungkin tidak berguna apa-apa lagi.

 Ketika itu, kerajaan baru – sama ada BN atau Pakatan Harapan – sudah pun terbentuk dan sebarang pilihanraya kecil sudah tidak memberi sebarang kesan kepada kedua-dua belah pihak.

 Suatu perkara yang harus diingatkan ialah keadilan yang ditangguhkan adalah keadilan yang dinafikan.
(ShahbudinHusin 29/04/2018)

0

0

votes
Article Rating
Kongsikan artikel ini


SUDAH 14 KALI PILIHANRAYA, MENGAPA PASUKAN KESELAMATAN MASIH TAK FAHAM
PERATURAN SPR?

Ini adalah arahan yang dikeluarkan oleh SPR yang terdapat di mana-mana pusat penamaan calon di seluruh negara.
Adakah terdapat keperluan mengenai pas masuk SPR?
Ini pula arahan yang lebih spesifik daripada SPR di mana jelas disebut, seseorang yang berhasrat menjadi calon yang datang bersama pencadang dan penyokong, walaupun tanpa pas masuk, Pegawai Pengurus Pilihanraya boleh membenarkan mereka masuk.
Maknanya, pas masuk SPR bukanlah syarat wajib.
Tetapi, mengapakah calon Pakatan Harapan di Rantau, Dr. S Streram yang sudah berada di pusat penamaan calon sejak pukul 8.00 pagi lagi tidak dibenarkan memasuki dewan untuk mengemukakan borang pencalonannya atas alasan tiada pas masuk?
Atas alasan apa petugas keselamatan tidak memberi kebenaran?
Apakah mereka tidak faham peraturan dan arahan yang sedia ada yang dikeluarkan oleh SPR?
Adakah pasukan keselamatan tidak diberi taklimat oleh SPR berhubung perkara tersebut?
Adil, sahih dan bersihkah kemenangan tanpa bertanding yang dianugerahkan kepada Mohamad Hasan, Menteri Besar sementara Negeri Sembilan semalam?
(ShahbudinHusin 29/04/2018)

0

0

votes
Article Rating
Kongsikan artikel ini


APA NAK JADI DENGAN SPR SEJAK DI BAWAH TERAJU HASHIM INI?

 Satu demi satu kelemahan dan sikap berat sebelah SPR terdedah dalam pilihanraya kali ini.

 Di sebalik ia menguatkuasakan peraturan tambahan yang tidak membenarkan gambar Tun Mahathir Mohamad dan Anwar Ibrahim diletakkan sebagai bahan kempen dengan menggunakan alasan hanya gambar presiden dan timbalan presiden parti yang bertanding saja dibenarkan, sebuah komponen BN iaitu MCA telah memasang beberapa poster yang memaparkan gambar Presiden Negara China, Xi Jinping di beberapa tempat.
Poster yang menunjukkan Presiden MCA, Liow Tiong Lai bersalaman dengan Presiden China itu didapati banyak dipasang di kawasan-kawasan di mana MCA bertanding, khususnya di sekitar Johor, Negeri Sembilan dan Pahang.
 Poster itu dilihat sebagai pendekatan MCA untuk menarik hati pengundi Cina dengan memberi gambaran kerjasama BN dengan China akan memberi rahmat dan limpahan ekonomi kepada mereka.

 Tetapi, bukankah meletakkan gambar Xi Jinping itu bertentangan dengan peraturan SPR sendiri?

 Kenapa SPR masih berdiam diri dan tidak mengambil tindakan terhadap MCA dan BN?

 Bilakah SPR mahu menurunkan gambar-gambar tersebut?

 Adakah SPR sedang mencari hujah dan alasan agar penggunaan gambar itu dihalalkan demi memberi kelebihan kepada BN?

 Yang nyata, SPR dalam PRU 14 dan di bawah kepimpinan Hashim Abdullah ini terlalu banyak kelemahan dan berat sebelahnya yang jelas memihak kepada BN.
 beberapa tindakan yang banyak dipertikaikan sebelum ini dan apa yang berlaku pada Sabtu lalu ketika hari penamaan calon, pemasangan gambar Xi Jinping sebagai bahan kempen untuk BN yang tidak diambil tindakan oleh SPR ini adalah satu lagi bukti paling ketara gagalnya SPR dalam menjalankan peranannya dengan baik serta tidak memihak.

 Demi menjaga nama baik SPR, jika tidak upaya menjadikan badan pengendali pilihanraya itu benar-benar bebas dan telus, adalah lebih terpuji jika Hashim dapat berundur dan meletakkan jawatannya dengan seberapa segera.

 Tiada apa yang dapat dibanggakan langsung sejak beliau memimpin SPR ini.
(ShahbudinHusin 30/04/2018)

0

0

votes
Article Rating
Kongsikan artikel ini


DAPATAN TERBARU – UNDI MELAYU SOKONG BN HANYA 18 PERATUS

DAPATAN KAJISELIDIK PENGUNDI SETAKAT APRIL 2018: UNDI MELAYU BN MERUDUM KEPADA 18 PERATUS SAHAJA
MAKLUMAT AM
 Kajiselidik dijalankan melalui telefon oleh penemuramah (“call agents”) yang bercakap dengan pengundi yang dipilih secara rawak oleh sistem computer.
 Kajiselidik disertai oleh 1,961 pengundi berdaftar yang maklumat mereka telah disahkan sama dengan daftar Pengundi. Kajiselidik berjalan di antara 12 April 2018 hingga 23 April 2018. Dapatan kajiselidik melalui proses “weightage” untuk memastikan ia mewakili strata pengundi (“stratified”) iaitu mewakili setiap kumpulan pengundi mengikut kaum, umur dan latar belakang. Margin of error adalah 2.21%POLA SOKONGAN PENGUNDI MELAYU Undi Melayu BN jatuh merudum dari 41.1% (Disember) kepada hanya 18.1% (April) membayangkan peralihan besar pengundi Melayu. Undi Melayu di kalangan pengundi yang telah membuat keputusan di antara BN, PH dan PAS hampir sama. 50.7% responden memberi jawapan “Tidak pasti” atau “Undi rahsia” yang membayangkan mereka pengundi atas pagar.POLA SOKONGAN PENGUNDI CINA Undi Cina BN jatuh merudum ke paras 9.3% dalam bulan April 2018. 66.3% pengundi Cina menyatakan mereka “atas pagar” walaupun besar kemungkinan mereka penyokong PH. Pola sokongan yang sama ditunjukkan oleh pengundi Cina: tahap sokongan kepada BN jatuh merudum sebanyak 50% dalam tempoh 5 bulan.POLA SOKONGAN PENGUNDI INDIA Sokongan pengundi India kepada BN merudum ke paras 18.7% berbanding sokongan kepada PH (32.9%). Ini kali pertama sejak INVOKE menjejaki tahap sokongan pengundi bermula Januari 2017 yang menyaksikan sokongan pengundi India kepada PH lebih tinggi berbanding sokongan kepada BN. Angka menunjukkan peralihan undi yang besar kepada PH di kalangan pengundi India berbanding sokongan kepada BN di saat-saat akhir, yang akan membawa kesan besar kepada banyak kerusi-kerusi marginal.PROFAIL PENGUNDI ATAS PAGAR Jumlah pengundi atas pagar meningkat mendadak dua minggu sebelum pilihanraya, membayangkan peralihan pengundi setiap kaum lari dari BN. Pecahan pengundi atas pagar mengikut kaum: Melayu (50.7%), Cina (66.3%) dan India (46.9%)PROFAIL PENGUNDI PAS Hanya 32.6% dari pengundi PAS adalah penyokong tegar PAS. Selebihnya, sebanyak 32.1% ada potensi akan mengundi PH dalam senyap.KESIMPULAN Perbezaan sokongan antara BN, PH dan PAS di kalangan pengundi Melayu yang telah buat keputusan adalah tidak besar (sekitar 1% ke 3% sahaja). Undi Melayu BN telah jatuh merudum berbanding 6 bulan lalu dan kini berada dalam lingkungan undi Melayu PH. Di kalangan pengundi semua kaum, pilihan Perdana Menteri yang paling atas adalah Tun Mahathir/PH (29.9%) mengatasi Dato’ Seri Najib/BN (23.8%). Majoriti pengundi (40.5%) yakin kerajaan persekutuan akan bertukar tangan, berbanding hanya 27.6% yang percaya BN akan kembali berkuasa.
Bagi Pihak Invoke
RAFIZI RAMLI

0

0

votes
Article Rating
Kongsikan artikel ini


MEMAHAMI PELBAGAI ISU EKONOMI DARI PANDANGAN PROF. DR. JOMO

Apakah prestasi ekonomi Malaysia lebih baik sejak PU13?
Ekonomi Malaysia telah tumbuh pesat menurut angka resmi. Tetapi angka-angka juga menunjukkan segelintir orang kaya yang dapat isi lemaknya, sedangkan tulang dan bulu jatuh kepada golongan lain.
Angka rasmi juga memberi gambaran ketaksamaan makin berkurangan, tetapi itu kerana pekerja asing tidak diambilkira.
Betulkah pekerja asing penting bagi ekonomi Malaysia?
Penduduk Malaysia sekarang berjumlah di sekitar 32 juta, dan tenaga kerja melebihi 15 juta. Pekerja asing lebih kurang 7 juta menurut syarikat telefon, sedangkan hanya 2.2 juta rasmi.Maka, pendapatan purata sebenar jauh lebih kurang daripada apa yang dilaporkan kerana kerajaan menafikan adanya kebanyakan pekerja pertanian dan pembinaan dari luar negeri. Ramai juga pekerja asing dalam perkhidmatan dan kilang.
Ada pihak yang mengaku pasaran saham juga telah melambung tinggi?
Sebenarnya, harga saham mencerminkan pandangan pelabur terhadap masa depan harga saham berkenaan, bukan keadaan ekonomi sebenar. Walau macam mana pun, paras harga BSKL pada tahun 2017 lebih kurang sama dengan 2013.
Ringgit Malaysia telah bertambah kuat dewasa ini?
Kadar pertukaran ringgit Malaysia berbanding dengan dolar Amerika Syarikat (AS$) lebih kurang RM3.2/AS$1 pada 2013. Paras terendah pada tahun 2017 melebihi RM4.4!Sekarang di sekitar RM3.9. Kemajuan bukan kerana pengurusan yang baik, tapi akibat kenaikan harga minyak petroleum dan kelapa sawit.
Tetapi rizab Malaysia telah meningkat.
Sebenarnya, tidak. Rizab Malaysia sebanyak AS$116 bilon pada 2008, sebelum Datuk Seri Najib Razak jadi menteri kewangan, telah jatuh kepada AS$102 bilion pada 2017. Tetapi oleh kerana nilai matawang ringgit telah merosot, ada yang mengaku bahawa rizab negara meningkat!
Tetapi kerajaan telah janji mengimbangi Belanjawan.
Janji ini janji lama, yang telah ditangguh-tangguhkan hampir setiap tahun dalam dekad yang lalu. Sebenarnya, perbelanjaan pada tahun 2017 jauh lebih tinggi – hampir RM9 bilion – daripada apa yang diumumkan dalam Belanjawan 2018 yang disampaikan pada Oktober 2017.Dengan itu, defisit Belanjawan – atau kekurangan perbelanjaan dibanding dengan hasil – bagi tahun 2017 meningkat, seolah-olah kementerian kewangan tidak mampu menganggarkan perbelanjaan kerajaan.Kali terakhir, kerajaan Malaysia mengimbangi Belanjawan ialah pada tahun 1990an sebelum tahun 1998, ketika Tun Dr Mahathir Mohamad jadi PM, dan Datuk Seri Anwar, timbalannya di samping adalah menteri kewangan.
Bagaimana pula dengan hutang negara?
Hutang negara telah meningkat daripada RM306 bilion pada tahun 2008 kepada RM685 bilion pada 2017 – lebih dari dua kali ganda!Selain itu, apa yang dikatakan hutang yang dijamin kerajaan telah meningkat dengan amat pesat daripada RM69 bilion pada tahun 2008 kepada RM227 bilion pada tahun 2017 – lebih dari tiga kali ganda!
Apakah Malaysia akan jadi bankrap atau muflis?
Sebenarnya, sebuah kerajaan tidak boleh jadi bankrupt di sisi undang-undang. Yang menjadi masalah ialah apabila kerajaan tiada cukup pendapatan atau simpanan untuk menjelaskan hutangnya.Hutang dalam negeri lebih mudah dijelaskan dengan ‘mencetak wang’, yang boleh menyebabkan inflasi. Tetapi hutang luar negara tak dapat diselesaikan demikian, misalnya ketika kerajaan terlambat menyelesaikan hutang 1MDB, yang dijaminnya, pada tahun lalu.
Hutang peribadi atau isirumah bagaimana?
Rakyat Malaysia menanggung hutang paling tinggi di dunia secara relatif, secara purata di sekitar 84 peratus daripada pendapatan negara tahunan, menurut Bank Negara. Maka, sebenarnya, rakyat Malaysia banyak membayar bunga walaupun kadangkala disamarkan untuk umat Islam.Ini tidak termasuk lagi hutang ‘tidak rasmi’ orang susah, yang ramai hutang keliling pinggang kepada along moden yang mengenakan kadar bunga amat tinggi.Tetapi sudah tentu pendapatan dan kebajikan orang ramai telah meningkat.Dasar gaji minimum dan BR1M telah meningkatkan pendapatan orang ramai. Kedua-duanya, iaitu termasuk bantuan untuk orang yang hidup susah, yang baru dinamakan BR1M, sudah lama dituntut parti pembangkang.
Tetapi tidakkah Pakatan Harapan menentang gaji minimum dan BR1M atas sebab politik?
Dari apa yang saya baca dan dengar, HARAPAN menyokong dan janji akan meneruskan, malah menambahkan usaha demikian. Yang menjadi masalah, usaha baik demikian, yang hanya baru disokong dan dilaksanakan oleh PM, telah dijadikan dedak atau umpan undi politik menjelang PRU14.Cogankata ‘Satu Malaysia’, yang disokong semua, juga disalahgunakan untuk menutup penipuan besar-besaran yang melibatkan puluhan bilion ringgit melalui salah satu syarikat kaitan kerajaan, atau GLC, yang dinamakan 1MDB.
Apa pula hubungan soal 1MDB dengan pengurusan ekonomi yang baik?
Sebenarnya, penipuan 1MDB bukan cerita baru. Pada tahun 1960an, beberapa bank tempatan terpaksa diselamatkan. Skandal Bank Rakyat pada tahun 1970an memberi kesan besar terhadap politik negara, terutamanya setelah Tun Razak meninggal.Pada awal 1980an, pembunuhan Jalil Ibrahim di Hongkong semasa menyiasat skandal BMF, anak syarikat Bank Bumiputera, telah mengejutkan masyarakat. Arwah Tan Sri Ahmad Nordin dan YB Lim Kit Siang telah main peranan besar membongkar skandal itu.
Itu cerita dulu.
Pada ketika ini, ada beberapa skandal lain, seperti yang melibatkan Felda Global Ventures (FGV), yang menyusahkan lebih dari seratus ribu keluarga peneroka Felda. Ataupun hadiah diraja Saudi sebanyak RM2.8 bilion, yang pernah dikaitkan dengan penyertaan Malaysia dalam pasukan tentera 40 negara pimpinan Saudi yang masih sedang menyerang Yemen.1MDB pula melibatkan jumlah besar yang sukar diduga, dikatakan RM54 bilion mengikut satu anggaran. Ini merupakan kes penipuan jumlah yang paling besar di dunia. Akibatnya, Timbalan Perdana Menteri Tan Sri Muhyiddin Yassin serta beberapa pegawai tinggi yang dikatakan sedang menyiasatnya telah diganti.
Ini soal undang-undang jenayah dan politik. Apa pula implikasi ekonominya?
Selain implikasi jenayah penipuan-penipuan besar yang terlibat, saya cukup bimbang bahawa kerugian terlibat boleh meningkat lagi dengan pendekatan kerajaan sekarang. Negara-negara lain telah menyiasat dan ada yang mengambil tindakan, malah telah menghukum pihak yang terlibat.Jabatan Pendakwaan (DoJ) Amerika Syarikat telah menebitkan dua laporan penuh dengan tuduhan, dan dikatakan tidak menemui majikan 1MDB yang dianggap mereka terus terlibat dalam usaha menutupkan jenayah penipuan.
Adakah kerugian pada ekonomi kita?
Menurut
Kleptocracy Assets Recovery Act
, mereka berhak simpan 25 peratus dari segala yang diperolehinya, seperti rumah mewah, harta tanah, lukisan mahal, syarikat perfileman anak tiri PM, Reza Aziz, dan mungkin kapal mewah Equanimity yang dikatakan milik syarikat Jho Low. Pelakon Leonardo di Caprio dan Miranda Kerr telah pun menyerahkan hadiah daripada Low dan Reza kepada DoJ.Apakah kerajaan lain dapat simpan semua harta yang dirampas mereka kerana kerajaan Malaysia terus menafikan bahawa jenayah telah berlaku atau Jho Low terlibat? Dan berapa pula yang dibelanja dan dibazir dalam usaha menutup skandal jenayah ini, misalnya dengan menjual harta kerajaan dengan harga murah untuk mengumpulkan dana bagi menyelesaikan hutang 1MDB.
Apa pula kesan GST terhadap rakyat?
Beban utama GST jatuh kepada rakyat jelata, mereka yang tidak peroleh pendapatan tinggi dan tidak bayar cukai Pendapatan, kerana beban SST sebelumnya lebih kepada mereka yang kaya serta golongan menengah atasan.Itulah sebabnya GST dianggap cukai yang regresif atau lebih tidak adil kesannya, iaitu lebih tidak adil, lebih zalim.
Tetapi sudah tentu hasil cukai tambahan perlu untuk elakkan krisis belanjawan atau fiskal?
Sebenarnya, banyak subsidi lain ditarik balik, sedangkan orang kaya serta syarikat besar dikecualikan cukai. Satu tinjauan dulu pernah dapati bahawa separuh daripada pemilik kereta mewah tak bayar cukai pendapatan!Dua persoalan timbul: Pertama, apakah semua perbelanjaan Kerajaan sekarang perlu untuk ekonomi dan rakyat? Dan kedua, kalau lebih banyak hasil cukai perlu, siapa yang patut tanggung beban utamanya?Maka, defisit akibat penghapusan GST dapat ditutup dengan banyak cara. Pertama, dengan mengurangkan perbelanjaan, seperti pembelian senjata yang tak perlu atau projek yang bukan-bukan untuk memperkayakan syarikat kroni pihak berkuasa.Arwah Prof Ismail Muhd Salleh pernah menunjukkan bahawa kesan sistem cukai di Malaysia tidak adil.Kedua, dengan mengenakan cukai yang lebih adil dan saksama, misalnya cukai terhadap beberapa jenis harta kekayaan.Maka, sama ada dari segi pencukaian atau pun perbelanjaan, Belanjawan makin tidak adil, terutama sekali bagi orang ramai kerana orang kaya serta syarikat mereka  dikecualikan daripada cukai.(Artikel berupa sessi soal jawab atau wawancara dengan Prof Dr. Jomo KS, seorang pakar ekonomi ini dipetik dari Malaysiakini. Ia agak panjang, tetapi oleh kerana hari ini merupakan cuti umum di mana kita banyak masa terluang,  agak berbaloi untuk membaca dan memahaminya di sebalik terlalu banyak “gambaran indah dan separuh benar” cuba diberikan oleh pihak kerajaan mengenai kedudukan ekonomi negara kita?)

0

0

votes
Article Rating
Kongsikan artikel ini


TUN DAIM YAKIN PAKATAN HARAPAN BERJAYA AMBIL ALIH KERAJAAN

 Selepas muncul dalam satu program kempen di Langkawi minggu lalu, bekas Menteri Kewangan, Tun Daim Zainuddin membuat kemunculan kedua di tengah-tengah bahang pergelutan PRU 14 yang makin membara panasnya.

 Kali ini beliau membuat kejutan dengan muncul dalam program kempen yang dihadiri oleh Menteri Besar Selangor, Azmin Ali di Pelabuhan Kelang.

 Tun Daim dikatakan hadir lebih awal di kawasan Kampung Teluk Gong malam semalam dan kemudian turut serta dalam majlis ceramah yang dihadiri oleh Azmin itu.

 Apakah signifikannya kehadiran Tun Daim dalam program Azmin itu?

 Kehadiran Tun Daim membantu Tun Mahathir Mohamad di Langkawi barangkali tidaklah mengejutkan kerana mereka berdua mempunyai hubungan yang rapat sejak sekian lama.
Dalam konteks pilihanraya kali ini, meskipun Tun Daim tidak diketahui dengan jelas sama ada sudah menjadi ahli Bersatu atau sebaliknya, namun kehadirannya di Langkawi itu tentulah tidak lain untuk membantu dan memastikan kemenangan Tun Mahathir pada pilihanraya 9 Mei nanti.

 Sama ada menjadi ahli Bersatu atau tidak, Tun Daim nampaknya tetap ada rasa tanggungjawab untuk melihat kejayaan Tun Mahathir di Langkawi yang mana dengan kemenangan itu akan memberi laluan untuk beliau menjadi Perdana Menteri buat kali kedua selepas ini.

 Berkaitan hal ini, kehadiran Tun Daim bersama Azmin juga tentunya dengan maksud serta tujuan yang sama iaitu mahu melihat Menteri Besar itu kekal lagi mengetuai pentadbiran negeri Selangor.

 Sudah tentu dengan kehadiran Tun Daim bersama dalam program kempen Azmin itu mampu menambahkan lagi keyakinan rakyat terhadap perlunya kerajaan Pakatan Harapan dikekalkan di Selangor ini.

 Harus diakui Tun Daim adalah tokoh berpengaruh di kalangan rakyat dan komuniti perniagaan serta juga dipercayai mempunyai rangkaian politiknya yang tersendiri di seluruh negara.

 Sebelum pilihanraya 2008, Tun Daim pernah meramalkan beberapa negeri seperti Perak dan Selangor bakal jatuh kepada pembangkang, namun seperti biasa kepimpinan negara ketika itu tidak mengambil berat ramalan tersebut, tetapi hanya setelah jangkaan itu ternyata benar, barulah pandangan beliau lebih dihormati.

 Pada pilihanraya 2013, ketika Tengku Adnan Tengku Mansor diasak kuat di Putrajaya oleh calon Pas ketika itu, Husam Musa, Tun Daim adalah antara penyelamat kepada kedudukan Menteri Wilayah Persekutuan itu dengan beberapa kali turun berkempen bersama Tun Mahathir.

 Maka, dengan kali ini Tun Daim turun membantu Azmin di Selangor, ia juga adalah gambaran bahawa kerajaan Pakatan Harapan di negeri itu tidak mudah untuk digugat oleh UMNO dan BN.

 Tun Daim dipercayai bukan saja turun untuk menonjolkan dirinya bersama Azmin, tetapi juga pastinya akan menggunakan segala rangkaiannya yang ada untuk memastikan kemenangan Pakatan Harapan di negeri tersebut.

 Berhubung pilihanraya kali ini, seorang bekas Ahli Parlimen turut menceritakan tentang pertemuannya dengan Tun Daim kira-kira seminggu sebelum hari penamaan calon yang lalu.

 Kata bekas Ahli Parlimen tersebut, dalam perbualannya itu, Tun Daim tidak saja menaruh keyakinan Tun Mahathir mampu menang di Langkawi, bahkan juga sangat yakin Pakatan Harapan dapat membentuk kerajaan di peringkat Pusat.

 Kita menang….demikian kata Tun Daim tanpa ragu-ragu tentang peluang Pakatan Harapan pimpinan Tun Mahathir untuk menumbangkan BN apabila ditanya oleh bekas Ahli Parlimen itu.

 Tun Daim juga, tambah bekas Ahli Parlimen tersebut, menjangkakan Perak dan Kedah akan jatuh ke tangan Pakatan Harapan dalam pilihanraya kali ini, selain Pahang dan Melaka dikatakannya berada dalam kedudukan 50-50.
Seterusnya, tanpa keraguan, kata bekas Ahli Parlimen itu lagi, Tun Daim penuh yakin Selangor serta Pulau Pinang akan terus berada dalam genggaman Pakatan Harapan.

 Dengan kata-kata daripada Tun Daim itu, kita tentunya semakin tidak sabar menunggu tarikh 10 Mei di mana sebuah kerajaan baru bakal terbentuk di bumi bertuah Malaysia ini.
(ShahbudinHusin 01/05/2018)

0

0

votes
Article Rating
Kongsikan artikel ini


MENJELANG 9 MEI, RAKYAT PERLU TERUS BANGKIT MERANGSANG PERUBAHAN

Memasuki hari kelima kempen pilihanraya, Pakatan Harapan terus mendapat sambutan yang kian memberangsangkan daripada rakyat yang mahukan perubahan. Dalam erti kata lain, kejatuhan BN semakin di ambang mata.
Di mana-mana saja kempen Pakatan Harapan diadakan, sambutan yang diterima tidak pernah mengecewakan. Jika melibatkan Tun Mahathir Mohamad, sambutan rakyat pelbagai kaum lagilah lebih hebat dan dahsyat.
Yang lebih membanggakan, seperti program Tun Mahathir di Desa Pandan dalam kawasan Titiwangsa semalam misalnya, meskipun dalam keadaan hujan lebat sejak petang dan kemudian renyai-renyai yang berlarutan hingga ke malam, tetapi kehadiran orangramai tetap mengalahkan program yang dihadiri oleh Najib Razak sendiri.
Walhal, dalam program jelajah Pakatan Harapan itu – tidak seperti kebanyakan majlis anjuran UMNO dan BN – tiada cabutan bertuah, tiada makan minum disediakan dan tiada juga elaun kehadiran diberikan.
Semua yang hadir adalah dengan sukarela dan semata-mata untuk menunjukkan sokongan kepada perubahan yang ingin dibawa oleh Pakatan Harapan.
Kehadiran orangramai dengan jumlah yang besar dan mengalahkan apa yang berlaku kepada program-program UMNO dan BN tidak lain menunjukkan rakyat tidak lagi gembira dalam kehidupan mereka di bawah pentadbiran Najib sekarang.
Bagi majoriti orangramai, sementara peranan asas kerajaan ialah memberi kesejahteraan dan kehidupan yang lebih baik kepada rakyat, Najib sebaliknya telah menukar dengan menjadikan rakyat sebagai sumber pendapatan utama bagi kerajaan.
Kerajaan era Najib ini seolah-olah tidak lagi menjadikan pendapatan daripada pelaburan atau cukai sektor swasta dan perniagaan sebagai sumber pendapatan utamanya, sebaliknya melalui robekan 6 peratus GST itulah yang selalu dibangga-banggakan mampu memberikan nyawa kepada kerajaan.
Dalam waktu yang sama, subsidi pelbagai barang keperluan utama seperti minyak yang menjadi asas pergerakan rakyat turut dihapuskan yang sekaligus menjadikan beban kehidupan orangramai yang sudah sedia disengsarakan dengan robekan 6 peratus itu, kian bertambah parah jadinya.
Tidakkah ini menjadikan kerajaan yang ada ini sebenarnya amat-amat memalukan?
Lantaran itu, seiring dengan Pakatan Harapan yang menjanjikan banyak kebaikan dan kecerahan kepada masa depan, perubahan kerajaan pada 9 Mei depan bagaikan sukar untuk dielakkan lagi.
Rakyat yang normal dan waras tentu saja tidak teringin lagi terus berada di bawah kepimpinan UMNO dan BN, apatah lagi dengan Najib yang menjadi ketua kerajaan yang terkenal dangan boros serta gaya hidup mewahnya.
Meski demikian, sementara sambutan ke arah perubahan ternampak sangat positif, rakyat dalam masa yang sama perlu terus menunjukkan komitmen ke arah perubahan yang lebih jitu dalam tempoh masa kempen yang berbaki hanya kira-kira seminggu saja lagi.
Rakyat semua kaum – Melayu, Cina, India dan seluruhnya – mulai sekarang hingga malam 8 Mei depan perlu terus menunjukkan sokongan yang berterusan dan lebih besar kepada majlis-majlis anjuran Pakatan Harapan.
Tidak kira di mana saja program itu diadakan, seluruh rakyat wajib keluar beramai-ramai menyatakan sokongan mereka. Haruslah disedari bahawa kerajaan baru yang menggantikan BN nanti bukanlah menjanjikan mimpi dan kata-kata kosong, tetapi sebuah kerajaan masa depan yang dibarisi pemimpin berpengalaman serta telah terbukti rekod cemerlang masa lalunya.
Jika boleh, melalui sambutan yang kian besar dan luar biasa yang ditunjukkan secara berterusan itu, biar sebelum hari pengundian pada 9 Mei nanti, Najib sudah dapat merasakan isyarat awal kekalahannya.
Inilah yang dinamakan tsunami rakyat dan semua kita mempunyai masa dalam tempoh seminggu ini untuk menggerakkan kuasa mereka sendiri dan melakukan sedikit pengorbanan ke arah perubahan yang dicita-citakan itu.
Pengorbanan itu tidaklah terlalu sukar, cuma semua kita harus melapangkan masa untuk menghadiri dan memberi sokongan kepada semua program-program Pakatan Harapan.
Tempohnya pula bukanlah begitu lama, hanya sehingga malam 8 Mei dan kemudian membuktikan komitmen kehadiran itu di kotak-kotak undi pada 9 Mei depan.
Hendaklah kita sedar, dengan pengorbanan yang dilakukan itu dan kemudian sebuah kerajaan baru bukan kleptokrasi berjaya selepasnya, yang akhirnya menikmati hasil kebaikannya adalah kita juga.
(ShahbudinHusin 02/05/2018)

0

0

votes
Article Rating
Kongsikan artikel ini


PRU14 BUKAN PERTANDINGAN TIGA PENJURU TAPI DUA LAWAN SATU, BILAKAH HADI
MAHU BERKEMPEN DI PEKAN?

Di atas kertas, memang pertandingan dalam pilihanraya kali ini adalah perlawanan tiga penjuru iaitu antara BN, Pakatan Harapan dan Pas yang memonopoli semua kerusi bagi pihak Gagasan Sejahtera.
Namun, realitinya ia sebenarnya adalah pertandingan dua lawan satu di mana BN dan Pas bagaikan berpakat dan saling bertanding tangan untuk menyerang serta mengalahkan Pakatan Harapan.
Di kala Pas mengatakan musuh mereka ialah BN dan Pakatan Harapan yang dalam pilihanraya kali ini mengggunakan simbol PKR, tetapi serangan dan muncung senapang mereka hanyalah ditujukan kepada Pakatan Harapan semata-mata.
Tidak ternampak sama-sekali serangan sebagai musuh yang sebenar dihalakan oleh Pas kepada Najib, UMNO dan BN sebagaimana mereka menyerang Pakatan Harapan, Bersatu, DAP, Tun Mahathir Mohamad, Lim Kit Siang, Amanah dan sebagainya.
Pas juga ternampak lebih tidak mahu melihat Pakatan Harapan menjadi kerajaan dan Tun Mahathir menjadi Perdana Menteri berbanding menjatuhkan BN dan menumbangkan Najib yang pada hakikatnya lebih banyak dan lebih parah melakukan kerosakan kepada negara dan menyebabkan kesengsaraan kepada rakyat.
Apa saja isu yang melibatkan Pakatan Harapan, termasuk apabila anak Tok Guru Nik Aziz Nik Mat, Nik Omar bertanding atas tiket PKR, Pas dan para pemimpinnya ternampak lebih ghairah untuk membuka mulut berbanding memperkatakan mengenai skandal 1MDB yang memalukan dunia dan bagaimana ada wang sebanyak RM2,600 juta dalam akaun peribadi Najib sendiri.
Begitu juga dalam suasana kempen yang memasuki hari kelima sekarang ini, Najib, UMNO dan BN boleh dikatakan selesa daripada sebarang serangan oleh Pas.
Najib, UMNO dan BN hanya menjadikan Pakatan Harapan sebagai sasarannya, sama seperti apa yang dilakukan oleh Pas. Najib, UMNO dan BN tidak menyerang Pas, juga sama sebagaimana Pas tidak menyerang Najib, UMNO dan BN.
Dengan yang demikian, dalam usaha untuk mempertahankan kuasanya, Najib ternampak tidak diserabutkan kepalanya oleh Pas kerana beliau boleh menumpukan seluruh perhatiannya untuk menyerang Pakatan Harapan dan Tun Mahathir semata-mata.
Ini juga suatu keganjilan di mana biasanya parti-parti pembangkang saling menjadikan parti yang menguasai kerajaan kerajaan sebagai sasaran, tetapi dengan Pas mengabaikan serangan kepada BN, seolah-olah yang menjadi kerajaan dan ingin dikalahkan ialah Pakatan Harapan.
Malah, Hadi Awang juga telah menjadikan Langkawi sebagai antara kawasan pilihanraya paling awal untuk dikunjunginya sedangkan siapa pun menyedari bahawa Pas langsung tidak mempunyai harapan untuk menang di kawasan itu.
Dalam kempennya di pulau itu, Hadi bukannya meminta pengundi agar menolak BN sebagaimana lazimnya dilakukan oleh para pemimpin Pas sejak berpuluh-puluh tahun lalu, sebaliknya menggesa mereka agar tidak memberi undi kepada Tun Mahathir.
Katanya, dengan tidak memberi undi dan mengalahkannya, dapatlah Pengerusi Pakatan Harapan itu berehat dengan selesa selepas ini.
Kenapakah Langkawi begitu awal dikunjungi Hadi untuk program kempennya?
Apakah Hadi lebih takut dengan Tun Mahathir sebagai bakal Perdana Menteri berbanding Najib dengan kedudukannya sebagai Perdana Menteri sementara?
Tidakkah ini suatu bukti jelas bahawa Pas saling berganding bahu dengan Najib, UMNO dan BN untuk mengalahkan Tun Mahathir?
Mengapakah Hadi tidak berkempen untuk calon Pas di Pekan sedangkan Pahang adalah lebih hampir dengan rumah kediamannya di Marang, Terengganu berbanding Langkawi?
Mengapa beliau sanggup ke Langkawi terlebih dahulu, bahkan seolah-olah memingkirkan banyak kawasan yang kritikal untuk dimenangi oleh Pas sendiri dan lebih dahsyat, seolah-olah  tidak menumpukan perhatiannya untuk mempertahankan Pas di Kelantan?
Apakah Hadi tidak kisah Kelantan tumbang, asalkan – yang penting dan menyeronokkan – Najib dapat dipertahankan?
(ShahbudinHusin 02/05/2018)

0

0

votes
Article Rating
Kongsikan artikel ini


ADAKAH ZAHID HAMIDI TIDAK SELAMAT DI BAGAN DATUK?

PRU 14 adalah pilihanraya yang pertama bagi Zahid Hamidi atas kedudukannya sebagai timbalan perdana menteri sejak dilantik memegang jawatan tersebut pada 2015 yang lalu.
Tetapi, tidak seperti pemimpin lain yang pernah menjadi orang nombor dua dalam parti dan kerajaan di sekian banyak pilihanraya umum sebelum ini, Zahid Hamidi setakat ini ternampak seperti tidak berfungsi di peringkat nasional.
Sehingga hari keenam kempen pilihanraya berlangsung sejak penamaan calon pada 28 April lalu, Zahid Hamidi hampir 100 peratus menumpukan masa dan aktivitinya di Bagan Datuk saja.
Pelbagai program turun padang, sama ada berkaitan UMNO dan BN, jentera pilihanraya tempatan, sekolah, NGO dan agensi di bawah kementeriannya telah diadakan di kawasan itu yang melibatkan kehadirannya.
Tidak terkecuali beberapa program masyarakat itu diadakan dengan disertai beberapa selebriti dan ahli sukan terkenal seperti Fattah Amin, Lee Chong Wei, M Daud Kilau dan sebagainya.
Jika ada pun satu dua program yang dihadirinya di luar Bagan Datuk, ia bagaimanapun hanyalah di sekitar negeri Perak semata-mata.
Kenapakah Zahid Hamidi tidak turun berkempen ke negeri-negeri lain membantu calon UMNO dan BN?
Mengapa sehingga ini hanya Najib Razak saja yang pergi ke sana dan ke mari menghadiri pelbagai program di seluruh negara untuk membantu kemenangan BN?
Jika kita perhatikan, semua timbalan perdana menteri sebelum ini, di samping menjaga kawasan sendiri, mereka juga sibuk pergi ke pelbagai negeri untuk berkempen dan bertemu rakyat setiap kali pilihanraya umum diadakan.
Dengan kedudukan sebagai pemimpin nombor dua dalam parti dan kerajaan, timbalan perdana menteri selalunya berperanan membantu perdana menteri dalam urusan kerajaan dan juga kerja-kerja parti.
Tambahan lagi, dalam tempoh berkempen yang boleh dikata agak terhad masanya, kalau mengharapkan perdana menteri saja yang pergi dari satu negeri ke negeri yang lain, memanglah tidak semua negeri atau kawasan hitam dapat dikunjunginya.
Sebab itu, dengan adanya pembahagian tugas antara perdana menteri dan timbalan perdana menteri, maka dapatlah lebih banyak negeri atau kawasan hitam mampu dikunjungi dan diberikan tumpuan.
Muhyiddin Yassin misalnya yang terakhir memegang jawatan itu sebelum Zahid Hamidi, beliau juga turut sibuk turun padang ke pelbagai negeri sewaktu pilihanraya umum 2013 yang lalu.
Namun, mengapakah Zahid Hamidi tidak menjalankan peranan tersebut pada pilihanraya 2018 ini?
Apakah Najib tidak memberi kebenaran kepada beliau untuk menjalankan tugas-tugas membantu itu?
Tapi atas sebab apa?
Adakah kerana Najib ingin memonopoli semua kerja kempen ke negeri-negeri dan tidak mahu Zahid Hamidi campurtangan dengannya?
Apakah Najib tidak percaya kepada timbalannya itu atau beliau merasakan Zahid Hamidi tidak banyak membantunya jika diberikan tugas tersebut?
Ataukah memang Zahid Hamidi sendiri minta dilepaskan daripada tugas tersebut kerana ingin menumpukan sepenuh masa dan tenaganya di Bagan Datuk saja?
Jika begitu, adakah Bagan Datuk merupakan kawasan kelabu dan tidak selamat lagi bagi Zahid Hamidi pada 9 Mei nanti?
Itukah yang menyebabkan kali ini Zahid Hamidi terpaksa meminta bantuan Fattah Amin dan Lee Chong Wei untuk memastikan kemenangannya?
(ShahbudinHusin (04/05/2018)

0

0

votes
Article Rating
Kongsikan artikel ini


SEMAKIN NYATA PAS SOKONG BN

Apabila hati kita menyukai seseorang, walaupun berkali-kali dinafikan oleh mulut, biasanya petunjuk daripada kata hati itu tetap akan terserlah akhirnya.
Begitu juga dengan Pas, meskipun selalu menyatakan mereka tidak menyokong UMNO dan BN, kebenaran yang datang daripada hati kecil Hadi Awang ternyata semakin sukar dinafikan.
Tidakkah kenyataan Hadi yang menyatakan Malaysia akan ke belakang jika pembangkang memerintah negara ini merupakan sokongan terbuka dan terang-terangan Pas terhadap BN?
Malah, ia dengan sendirinya menunjukkan Pas dan Gagasan Sejahtera yang merupakan pembangkang juga sebenarnya – sama seperti Pakatan Harapan –  tidak bermaksud sama sekali untuk memenangi pilihanraya dan mentadbir negara.
Sebaliknya, Pas dengan sendiri mengesahkan ia bertanding hanyalah untuk memecahkan undi dan memberi kelebihan kepada UMNO dan BN serta mengelakkan Pakatan Harapan daripada berkuasa.
Jika tidak menyokong UMNO dan BN, apakah lagi maksudnya apabila Hadi menyatakan negara akan ke belakang jika pembangkang memenangi pilihanraya dan dapat mentadbir negara?
Semakin dekat tarikh pengundian, wajah sebenar Pas nampaknya semakin terserlah dan tidak dapat disembunyikan lagi.
Cuma, kesian dengan penyokong-penyokong Pas di kampung-kampung dan pedalaman yang selama ini dibuai dengan janji syurga serta pahala dengan tindakan mengajak mereka memusuhi UMNO dan BN sehingga ke hujung nyawa.
Rupa-rupanya, di hati para pemimpin Pas sekarang, syurga yang sebenar ialah bila mereka dapat berbaik dengan UMNO dan BN, bukannya di alam akhirat nanti.
(ShahbudinHusin 03/05/2018).

0

0

votes
Article Rating
Kongsikan artikel ini


TSUNAMI RAKYAT MULA TERASA

Program Jelajah Pakatan Harapan di Indera Mahkota, Pahang malam tadi dilaporkan mendapat sambutan yang sungguh luar biasa di mana lautan manusia pelbagai kaum telah menghadirinya.
Juruacara majlis mengumumkan jumlah yang hadir tidak kurang daripada 25 ribu orang, tetapi ada rakan yang berada di sana menganggarkan ia sebenarnya menjangkau hampir 40 ribu jumlahnya.
Hampir semua pemimpin utama Pakatan Harapan, termasuk Tun Mahathir Mohamad turut ada dan menyampaikan ucapan mereka.
Inikah permulaan sebuah tsunami rakyat yang diperkatakan selama ini?
Malam ini, satu lagi program kebangkitan rakyat yang melibatkan Tun Mahathir bakal diadakan. Kali ini lokasinya di Putrajaya pula.
Selain Tun Mahathir, di Putrajaya malam ini akan turut disertai oleh Nik Omar Nik Abdul Aziz, anak kedua Tok Guru Nik Aziz yang namanya sedang menjadi sebutan di mana-mana.
Ayuh semua…teruskan lagi kebangkitan dan tsunami seperti di Indera Mahkota dengan kita beramai-ramai menghadirinya!
Esok iaitu Jumaat, program jelajah kebangkitan rakyat akan bergerak lagi ke Melaka dengan kali ini, Tun Daim Zainuddin dan Rafidah Aziz bakal turut serta.
Berdasarkan sambutan hebat kepada program melibatkan Tun Mahathir di Melaka sebelum ini, tentunya sekali lagi himpunan yang melibatkan lautan manusia bakal menjadi tontonan kita semua.
Jika kita sayang dan mahu selamatkan negara ini, mahu tidak mahu, inilah masanya kita meneruskan suatu kebangkitkan yang akhirnya mampu mencipta suatu tsunami rakyat yang akan mencipta sejarah pada 9 Mei nanti.
 (ShahbudinHusin 03/05/2018)

0

0

votes
Article Rating
Kongsikan artikel ini


PESANAN BUAT PENGUNDI AWAL

Esok, 5 Mei 2018, pengundian awal Pilihan Raya Umum Ke-14 akan dijalankan. Pihak Suruhanjaya Pilihan Raya harus bertanggungjawab memastikan proses pengundian awal berjalan dengan lancar dan bebas dari sebarang penyelewengan.
Pengundi-pengundi awal terdiri daripada Anggota Tentera, isteri atau suami Anggota Tentera, Anggota Polis, Anggota Pasukan Gerakan Am (PGA), isteri atau suami Anggota PGA.
Saya menyeru kepada semua pemilih yang layak mengundi awal supaya menunaikan tangggungjawab mereka dan buatlah pilihan dengan penuh bijaksana.
Pilihan yang dibuat oleh saudara dan saudari akan memberi kesan kepada negara dan kita semua. Berilah mandat kepada mereka yang akan memenuhi harapan dan menjaga kebajikan saudara dan saudari.
Berilah mandat kepada mereka yang menghargai pengorbanan saudara dan saudari. Pengorbanan saudara dan saudari untuk keselamatan negara haruslah dihormati dan disanjungi. Adalah amat tidak wajar anggota keselamatan negara diperalatkan untuk mempertahankan keangkuhan sang penguasa yang rakus.
Kerajaan Baru Pakatan Harapan berjanji untuk menjadikan Angkatan Tentera Malaysia dan pasukan Polis DiRaja Malaysia sebagai sebuah pasukan yang dihormati dan disegani. Komitmen ini termaktub sebagai Janji Ke-20 di dalam Buku HARAPAN.
Demi masa depan kita semua pilihlah HARAPAN, pangkah lambang KEADILAN.
Selamat mengundi.
DR. WAN AZIZAH WAN ISMAIL
PRESIDEN
PAKATAN HARAPAN
4 MEI 2018.

0

0

votes
Article Rating
Kongsikan artikel ini


TSUNAMI RAKYAT KIAN PASTI, NAJIB SUDAH BOLEH BERKEMAS-KEMAS UNTUK
TINGGALKAN SERI PERDANA

 Kebangkitan rakyat berterusan lagi.  Setiap program ceramah atau jelajah Pakatan Harapan, dengan yang terbaru di Melaka malam tadi, terus mendapat limpahan kehadiran daripada rakyat pelbagai kaum.

 Sebenarnya, bukan majlis yang dihadiri oleh Tun Mahathir Mohamad saja yang mendapat sambutan yang luar biasa, bahkan di beberapa tempat yang tiada kehadiran beliau juga turut menunjukkan sokongan  yang hangat daripada rakyat.

 Lantaran sambutan hangat daripada rakyat kepada program jelajah dan majlis ceramah Pakatan Harapan di seluruh negara setakat ini, sukar untuk menolak bahawa tsunami rakyat tidak  berlaku pada 9 Mei ini.

 Tsunami rakyat kian pasti akan berlaku. Rakyat kini ternyata telah bangkit untuk menunjukkan sokongan kepada Pakatan Harapan dan ingin melihat tumbangnya UMNO serta BN.

 Sudah tentu, berdasarkan semangat rakyat yang sedang meluap-luap ketika ini, program dan majlis seterusnys menjelang 9 Mei nanti akan terus mendapat sambutan yang luar biasa daripada rakyat di seluruh negara. Sekali rakyat bangkit, mereka akan terus bangkit dan bangkit sehingga berjaya.

 Dengan hakikat ini, mahu tidak mahu, Najib Razak harus mengakui masa depannya semakin sukar dan kekalahan semakin menghampirinya.

 Apa pilihan yang sebaiknya buat Najib?

 Apakah beliau perlu terus berjuang sehingga ke hari pengundian dan kemudian menerima berita kekalahan itu dengan linangan airmata?

 Sebagai seorang penulis yang turut menghadiri beberapa majlis jelajah Pakatan Harapan dan melihat sendiri sambutan serta aura kebangkitan rakyat, jika tidak menjadi kesalahan, saya ingin menasihati Najib bahawa sekiranya mulai hari ini keghairahan rakyat kepada perubahan tidak juga surut, bahkan tambah memuncak, adalah lebih baik beliau segera mengangkat bendera putih, mengaku kalah dan cepat-cepat meninggalkan negara ini.

 Tidak guna lagi Najib terus bertahan, menabur pelbagai janji dan habuan kerana rata-rata rakyat tidak percaya lagi kepada semua pemberian itu.
Sebaliknya, mulalah daripada sekarang mengemas barang-barang dan mengumpul beg untuk keluar daripada Seri Perdana dan juga meninggalkan negara ini.

 Rakyat kini terlalu inginkan perubahan. Rakyat mahu hidup tanpa GST, rakyat mahu harga minyak yang stabil, rakyat tidak mahu pemimpin yang ada skandal, rakyat sudah letih dengan kos sara hidup yang tinggi, sedangkan pemimpin ada wang beribu juta ringgit dalam bank dan memiliki perhiasan yang mahal-mahal.

 Najib sudah tentu ada pelbagai laporan risikan mengenai tahap sokongan rakyat terhadapnya. Apa yang penting, dapatkan laporan yang betul dan bukan daripada pihak yang bertujuan hanya untuk menggembirakan hatinya.

 Laporan itu, jika pihak berkaitan bersikap jujur dan berterus-terang, pasti akan menyerlahkan hakikat bahawa rakyat tidak lagi memihak kepada UMNO dan BN.

 Untuk itu, pilihan yang terbaik bagi Najib tidak lain ialah segera meninggalkan negara ini sebelum hari pengundian dan carilah mana-mana negara di dunia ini untuk mendapatkan perlindungan. Ini satu-satunya pilihan baginya.

 Terus menunggu sehingga hari pengundian dan kemudian menyaksikan kekalahan serta penolakan rakyat terhadap UMNO dan BN di depan mata, hanya menjanjikan keadaan yang lebih buruk bagi kehidupan beliau yang seterusnya.

 Harus disedari bahawa antara komitmen Tun Mahathir dan Pakatan Harapan ialah untuk menangkap dan menyiasat Najib berhubung skandal 1MDB dan kewujudan wang sebanyak RM2,600 juta yang ada dalam akaunnya dalam tempoh 100 hari selepas mengambil alih kerajaan.

 Situasi itu sangat-sangat mungkin membawa pengakhiran suatu kehidupan yang panjang di penjara kepada beliau akhirnya.

 Sedia dan sanggupkah Najib menghadapi semua kemungkinan itu?

 Selain itu, selepas kekalahan UMNO dan BN nanti, percayalah juga bahawa majoriti pimpinan UMNO yang ada hari ini akan segera menyalahkan Najib sebagai punca utama kehilangan kuasa yang dipegang sejak lebih 60 tahun selama ini.

 Tidak ada sesiapa yang akan membela dan mempertahankan Najib lagi ketika itu. Semua orang UMNO akan mengutuk dan menghentamnya, malah tidak mustahil beberapa pemimpin seperti Tengku Adnan Tengku Mansor, Annuar Musa dan ramai yang lain sudah pun berpeluk dan mencium tangan Tun Mahathir sambil menangis dengan cucuran air mata tanda penyesalan.

 Majoriti pemimpin UMNO adalah jenis “cari makan”. Di mana ada kuasa, ke situlah kiblat mereka. Setelah UMNO dan BN hilang kuasa di peringkat Pusat, tiada sebab lagi untuk mereka bertahan dengan parti itu.

 Kekalahan UMNO dan BN hanya akan menyebabkan Najib menanggung pedih dan kesakitannya secara bersendirian. Tun Mahathir dan Pakatan Harapan pasti mengotakan segala janji dan kata-katanya kerana itulah juga kehendak rakyat sebenarnya.

 Oleh itu, jalan yang selamat bagi Najib hanyalah dengan segera meninggalkan negara ini sebelum hari pengundian dan carilah tempat yang selamat untuk meneruskan sisa-sisa kehidupan selepas itu.
Najib, ini nasihat ikhlas daripada saya!!
(ShahbudinHusin 05/05/2018).

0

0

votes
Article Rating
Kongsikan artikel ini


JANJI PALSU ZAHID HAMIDI?

Apabila Zahid Hamidi menjanjikan untuk melantik Ketua Wanita UMNO, Shahrizat Jalil sebagai menteri penuh dengan syarat BN dapat menang cemerlang dengan majoriti dua pertiga dalam pilihanraya kali ini, ia sebenarnya bolehlah dikira  sebagai janji palsu belaka.

 Janji itu bukan saja suatu janji palsu kepada Shahrizat, tetapi juga kepada Wanita UMNO serta seluruh ahli pergerakan itu.

 Kenapa ia dikata sebagai janji palsu?

 Pertama, kuasa melantik seseorang sebagai menteri adalah kuasa dan hak mutlak perdana menteri, bukannya timbalan perdana menteri.

 Dengan itu, atas asas apa Zahid Hamidi boleh berjanji untuk melantik Shahrizat sebagai menteri?

 Adakah Zahidi Hamidi sudah mula berangan-angan bahawa kerusi perdana menteri bakal jadi miliknya selepas 9 Mei ini?

 Jika BN masih boleh menang lagi dalam pilihanraya kali ini, lebih-lebih lagi dengan majoriti dua pertiga, sudah tentu Najib Razak akan terus kekal sebagai perdana menteri, jadi bagaimanakah Zahid Hamidi boleh membuat janji sedemikian rupa kepada Shahrizat?

 Lim Guan Eng pernah dikecam oleh beberapa pemimpin UMNO sebelum ini apabila beliau berjanji untuk meletakkan nama Liew Chin Tong yang bertanding di Ayer Hitam dan Nga Kor Ming di Teluk Intan  sebagai menteri penuh mewakili DAP sekiranya Pakatan Harapan berjaya mengambil alih pentadbiran negara selepas 9 Mei ini.

 Kata mereka, Guan Eng tidak berhak menjanjikan demikian kerana kuasa dan hak melantik seseorang sebagai menteri adalah milik Tun Mahathir Mohamad yang telah dinamakan oleh gabungan itu sebagai calon perdana menteri.

 Jika Guan Eng boleh dikecam, mengapakah Zahid Hamidi juga memandai-mandai menamakan Shahrizat sebagai menteri, sedangkan bukan kuasanya untuk berbuat demikian?

 Kedua, adakah BN mampu mencapai kemenangan dengan majoriti dua pertiga dalam pilihanraya yang paling getir ini?

 Kalau dalam dua kali pilihanraya sebelum ini BN sudah pun hilang majoriti dua pertiga, apakah dengan Pakatan Harapan yang semakin kuat dan diterima rakyat sekarang serta Tun Mahathir sebagai penerajunya, selain beberapa bekas menteri seperti Tun Daim Zainuddin, Rais Yatim dan Rafidah Aziz turut bersamanya dan di samping Najib sendiri sarat dengan pelbagai isu, masalah serta skandal, kemenangan dua pertiga itu mampu diperolehi kembali oleh BN?

 Apakah Zahid Hamidi sebenarnya berani menjanjikan kerusi menteri kepada Shahrizat dengan syarat BN mencapai kemenangan dua pertiga kerana beliau tahu dan sedar ia adalah sesuatu yang mustahil untuk dicapai?

 Kenapa Zahid Hamidi tidak menjanjikan sesuatu yang dibawah bidang kuasanya sebagai timbalan perdana menteri dan menteri dalam negeri?

 Sekiranya membuat janji palsu termasuk dalam kategori berita palsu – tidak perlu pihak lain – sebaliknya Shahrizat dan Wanita UMNO sendiri wajar membuat laporan polis mengenai perbuatan Zahid Hamidi itu.
Adakah patut, sudahlah tidak diberi kerusi untuk bertanding, walaupun terkait dengan skandal lembu NFC, Shahrizat kini diberikan pula janji palsu oleh Zahid Hamidi?
(ShahbudinHusin 06/05/2018)

0

0

votes
Article Rating
Kongsikan artikel ini